KUMITAT PERMANENTI DWAR L-AMBJENT U L-IPPJANAR TAL-IŻVILUPP

(Rapport Uffiċjali u Rivedut)

Laqgħa Nru. 9

It-Tnejn, 19 ta' Mejju, 2014

Stampat fl-Uffiċċju tal-Iskrivan

Prezz €2.50

Laqgħa Nru. 9

It-Tnejn, 19 ta' Mejju, 2014

Il-Kumitat iltaqa' fil-Palazz, il-Belt Valletta, fis-6:45 p.m.

Il-Minuti tal-Laqgħa Nru. 8, li saret fit-2 ta' April 2014, ġew ikkonfermati.

MADAM CHAIR (Onor. Marlene Farrugia): Nitlob lis-Segretarja sabiex taqra l-korrispondenza.

SKRIVANA TAL-KUMITAT: Fl-aħħar laqgħa tal-Kumitat, ġie ppreżentat lili dokument, naturalment for onward transmission liċ-Chair, mill-Manager tal-għaqda 'Flimkien għal Ambjent Aħjar'.

Huwa qed jitlob li dan is-suġġett jiġi diskuss fil-Kumitat.

MADAM CHAIR: Fil-fatt, at this stage nixtieq nitlob il-permess tal-Kumitat sabiex din it-talba, u talbiet oħra li kellna minn għaqdiet bħal pereżempju l-Water Association, jitpoġġew fuq l-aġenda.

Tistgħu taħsbu ftit dwarha, u niddeċiedu fl-aħħar tal-laqgħa meta niġu biex nistabbilixxu l-aġenda.

Aktar korrispondenza?

SKRIVANA TAL-KUMITAT: Mill-aħħar laqgħa tal-Kumitat, irċevejt korrispondenza mingħand is-Sinj.

Simone Mizzi dwar it-talba li kienet saret minn dan il-Kumitat sabiex jiġu ppreżentati l-istudji li saret riferenza għalihom meta kienet qed tiġi mħejjija l-ODZ Policy.

Jien erġajt ktibt liċ-Chief Executive Officer (CEO) tal-Malta Environment and Planning Authority (MEPA) u lill-Perit Elizabeth Ellul, fejn fakkarthom x'kien talab il-Kumitat.

Ir-risposta li ngħatajt kienet din:

"Filwaqt li nixtieq nirringrazzjak tal-email, id-diskussjoni fuq din il-policy issa hija magħluqa."

Wara li nfurmajt lil Madam Chair bir-risposta, jien erġajt ktibt lill-Perit Ellul, fejn għedtilha hekk:

"Qed niktiblek fuq struzzjonijiet ta' Madam Chair sabiex, sal-laqgħa li jmiss tal-Kumitat Permanenti dwar l-Ambjent u l-Ippjanar tal-Iżvilupp, li se ssir nhar it-Tnejn, 19 ta' Mejju, inti tilħaq tibgħat lill-Kumitat id-dokumenti mitluba mill-istess Kumitat fil-laqgħa ta' nhar l-Erbgħa, 12 ta' Marzu 2014."

Erġajt bgħatt reminder dalgħodu, però s'issa d-dokumenti għadhom ma waslux.

MADAM CHAIR: Nitlob lis-Sur Johann Buttigieg, is-CEO tal-MEPA, sabiex ifehemna ftit il-pożizzjoni x'inhi.

Jidher li qed jgħaddilna l-istudji mitluba, u għaldaqstant jien nitlob lis-Segretarja sabiex tinforma lil dawk l-NGOs li huma nteressati jagħtu daqqa t'għajn lil dawn l-istudji.

L-Onor.

Bezzina.

TONI BEZZINA: Madam Chair, fl-aħħar laqgħa konna tlabna xi kjarifiki dwar il-policy li konna qed niddiskutu.

Nistgħu niġu nfurmati kif bqajna fuqhom?

MADAM CHAIR: Għalxiex qed tirreferi b'mod speċifiku?

TONI BEZZINA: Fil-Minuti li għadna kif approvajna hemm elenkati t-talbiet li saru, fosthom waħda li għamilt jien dwar l-istalel.

Jien xtaqt li jkollna update dwar kif bqajna fuqhom.

MADAM CHAIR: Fil-fatt, s'issa m'għandniex updates.

Malli jkollna l-updates, ngħadduhomlkom.

Nixtieq nistaqsi jekk hemmx xi timeframes biex aħna jkollna dawn l-updates.

MICHAEL FALZON (Segretarju Parlamentari għall-Ippjanar u Simplifikazzjoni Amministrattiva): Madam Chair, li rridu niddeċiedu jekk id-diskussjoni fuq dik il-policy għalqitx jew le.

Hawnhekk tiġi għad-diskussjoni, u safejn naf jien id-diskussjoni ngħalqet.

Imma jekk ingħalqet, qiegħda fuq l-aġenda?

Mhux qiegħda fuq l-aġenda?

Jekk se noqogħdu b'dan it-tip ta' titubar, nistgħu qatt ma nagħmlu xejn.

MADAM CHAIR: Min-naħa tagħna m'hemm l-ebda titubar.

Aħna nagħmlu l-mistoqsijiet u nistennew ir-risposti; nitolbu studji u nistennew li jiġu ppreżentati; nitolbu kjarifika u nistennew li nirċievu dik il-kjarifika.

Aħna m'għandniex poteri eżekuttivi; dawk il-poteri qegħdin għandkom.

Però, jekk aħna nkunu tlabna li jkun hemm ċerti emendi għal policy li nkunu qattajna s-sigħat niddiskutu, inkunu nixtiequ nkunu nafu jekk fid-dokument finali dawk l-emendi ġewx imdaħħla bħala parti mill-policy jew le, u jekk le, għaliex.

Id-diskussjoni nafu li ngħalqet: fil-fatt, ingħalqet fl-aħħar laqgħa meta domna hawnhekk sal-10:30 p.m. biex aħna norqmu l-policy mill-aħjar li nistgħu.

Però, fl-aħħar mill-aħħar, tagħna kienu biss suġġerimenti: x'sar fil-verità, u kif inhi l-aħħar verzjoni finali ta' din il-policy, aħna sal-lum għadna ma nafux.

MICHAEL FALZON: Allura nista' nissuġġerixxi li almenu naraw x'kienu l-punti u xi ħadd jikteb?

Il-Minuti issa qed narawhom; jiġifieri, jekk xi ħadd se jitlobni kjarifika issa, se nkun qed naħli l-ħin ta' dan il-Kumitat jew nipprova ngħaddi lill-Kumitat biż-żmien jekk nipprova nirrispondi.

U jien m'għandi l-ebda intenzjoni li nagħmel dan.

MADAM CHAIR: Qed jgħiduli li ntbagħtet kopja tat-transcript tal-aħħar laqgħa.

Jien naħseb li l-iktar ħaġa li tagħmel sens hija li, jekk l-ODZ policy hija finalizzata u magħluqa, ikollna kopja tagħha ħalli aħna nkunu nistgħu nagħmlu l-ġudizzju tagħna dwar jekk l-emendi li ssuġġerejna daħlux jew le.

Nerġa' ngħid li aħna m'għandniex poteri eżekuttivi, aħna nistgħu biss nissuġġerixxu.

L-Onor.

CHARLES BUHAGIAR: Fil-fatt, jien nixtieq nistaqsi jekk hijiex finalizzata, għax safejn naf jien għadha mhijiex finalizzata.

MADAM CHAIR: Dak hu li qed nistaqsu aħna.

CHARLES BUHAGIAR: Hawnhekk preżenti hawn is-CEO tal-MEPA, u nistgħu nistaqsu lilu.

MADAM CHAIR: Sur Buttigieg, jekk jogħġbok ersaq mal-Mejda ħalli tkun tista' tagħtina r-risposta inti.

Is-Sur Johann Buttigieg resaq madwar il-Mejda.

IS-SUR JOHANN BUTTIGIEG (Chief Executive Officer, MEPA): Kif infurmajtkom anke fil-proċess tal-Kumitat, wara li ddiskutejna flimkien mal-Ministru l-emendi li kien hemm bżonn, issa beda l-proċess tal-iStrategic Environmental Assessment (SEA) screening.

Kif jiġi konkluż dan l-iscreening, jiġi ddeterminat jekk għandux bżonn SEA audit jew le.

F'każ li jkollu bżonn SEA audit, allura jrid isir l-SEA; f'każ li ma jkollux bżonn, allura tkun tista' tiġi finalised the policy at that stage.

Biss, ma nistgħux niffinalizzaw il-policy qabel ma jkun ġie konkluż l-SEA screening.

MADAM CHAIR: Qiegħed f'pożizzjoni li twieġeb għal dak li staqsiena l-Onor.

Bezzina, jiġifieri jekk l-emendi li ssuġġerejna u li qegħdin imsemmijin fit-transcript li ntbagħtilkom, humiex parti jew le?

M'intix obbligat li twieġeb, għax jekk għadha fil-proċess li tingħalaq, forsi m'intix f'pożizzjoni li twieġeb.

Imma jekk inti f'pożizzjoni, forsi tista' tweġibna.

IS-SUR JOHANN BUTTIGIEG: Li nista' ninforma lill-Onor.

Bezzina huwa li, kif anke talab hu, ġibna l-pożizzjoni tal-veterinarju tal-Gvern vis-à-vis l-istalel, bil-miktub.

Il-veterinarju kkonferma li l-istalel jistgħu jsiru tal-injam; però, wara diskussjonijiet li kellna, qegħdin nagħmlu xi emendi biex nieħdu on board dak li ntqal f'dan il-Kumitat, u allura jkun hemm policy li tindika eżattament dak li tqajjem f'dan il-Kumitat, kif ukoll dak li qal il-veterinarju vis-à-vis l-well being tal-annimali.

MADAM CHAIR: Nirringrazzjak.

Nistieden issa lis-Segretarju Parlamentari sabiex jibda d-diskussjoni dwar l-item li għandna llum fuq l-aġenda.

DISKUSSJONI DWAR ID-DOKUMENT MAĦRUĠ MILL-MALTA ENVIRONMENT AND PLANNING AUTHORITY, DATAT DIĊEMBRU 2013, INTITOLAT "FIREWORKS FACTORY COMPLEXES POLICY"

MICHAEL FALZON: Madam Chair, qabel nibda nixtieq niċċara l-pożizzjoni tiegħi.

Irrid ngħid li jien kont iċ-Chairman tal-Working Committee li ħejja din il-policy, u xtaqt li nagħmel dan l-istatement on the record sabiex kulħadd ikun jaf minn fejn tlaqt.

Dak kien fiż-żmien qabel ma jien ngħatajt il-kariga li għandi llum, u kont il-persuna li kkoordinat il-ħidma.

Niġi għall-policy innifisha, u forsi nagħmel introduzzjoni jew spjega qasira.

Il-policy hija dokument li jistabbilixxi għal dawk li huma kmamar tan-nar ġodda, u anke għall-upgrading ta' kmamar eżistenti.

Mal-policy hemm tliet annexes: l-ewwel waħda hija dwar regolamenti tal-Protezzjoni Ċivili, it-tieni hija dwar il-kundizzjonijiet tal-Pulizija – dawn it-tnejn huma marbutin mal-liċenzjar – u t-tielet titkellem dwar l-użu ta' ċerti siġar li jkunu wkoll fire resistants – peress li l-policy titkellem ħafna dwar landscaping u blending, u allura sar studju anke dwar dan.

Li wieħed irid jinnota mill-bidu nett huwa li, bħala annexes, dawn mhumiex parti integrali mill-policy – għax ovvjament il-policy titkellem fuq ippjanar – imma, minħabba l-importanza tagħhom, huma annessi magħha.

Ovvjament, mhumiex parti integrali minħabba li jikkkonċernaw awtoritajiet differenti, u allura jistgħu jinbidlu minn dawk l-istess awtoritajiet.

Ta' min jgħid li sal-lum m'għandniex policy kumplessiva li titkellem dwar kmamar tan-nar, imma hemm riferenza għall-kmamar tan-nar f'żewġ policies, il-Pjan tal-Majjistral u l-Gozo and Comino Local Plan.

Fil-policy hemm definizzjoni ta' fiex tikkonsisti kamra tan-nar – aktar minn kamra tan-nar, huwa kumpless – li effettivament tfisser post fejn jiġi manifatturat u maħżun in-nar, sew jekk hu lest, sew jekk hu fil-proċess li jiġi finished.

Fireworks factories inġenerali huwa magħmul minn numru ta' kmamar li jsejħulhom "processing rooms", fejn hemmhekk isir ix-xogħol u għandek l-aspett ta' ħażna, dak li huwa magħruf aħjar bħala l-magazin.

Imbagħad, il-policy tgħaddi biex issemmi lista ta' areas fejn ma jistgħux isiru kmamar tan-nar – qed ngħidu li huma esklużi areas ta' importanza ekoloġika, siti li huma ta' importanza xjentifika livell 1 u 2, siti li huma ta' importanza arkeoloġika class A u class B, areas ta' konservazzjoni, u special protection areas.

F'dawn il-postijiet, mhuwiex permess li jkun hemm dan it-tip ta' żvilupp.

Hemm ukoll ċerti areas li għandhom jitqiesu fuq il-merti tagħhom.

Sal-lum, il-liġi ssemmi esklużjoni ta' 183 metru minn triq pubblika fejn tgħaddi vettura bil-mutur b'mod regolari, jew inkella inhabited area li huwa post li jew jgħixu fih, jew li kapaċi jgħixu fih, 100 persuna.

F'din il-policy, minbarra l-esklużjoni legali, il-Kumitat deherlu li għandu jkun hemm esklużjonijiet oħra, bħal postijiet li huma ddisinjati għal industrial purposes.

Sal-lum, teknikament tista' tagħmel kamra tan-nar appoġġ ma' fabbrika li tħaddem 1,000 ruħ, jew ma' dar tax-xjuħ, jew ma' skola.

Aħna qed ngħidu li dawn għandhom jiġu esklużi.

Qed neskludu wkoll postijiet fejn jiġi maħżun il-fuel, impjanti tar-reverse osmosis, sub-stations u impjanti; effettivament qed ngħidu li għandhom jiġi esklużi postijiet fejn hemm faċilitajiet ta' infrastruttura.

Minbarra dawn l-esklużjonijiet li qed tagħmel il-policy – u li jmorru oltre dak li jirrikjedi Kapitlu 33 tal-Liġijiet ta' Malta u s-subsidiary legislation tiegħu – qed ngħidu wkoll li dawn huma postijiet li m'għandhomx jitqiesu bħala favorevoli għall-bini tal-kmamar tan-nar.

Qed nagħmluha ċara wkoll li l-għoli ta' bini għandu jkun ta' sular wieħed, li dejjem għandu jħares lejn l-iktar livell baxx u li, minbarra l-użu tas-signage, il-post għandu jibblendja kemm jista' jkun sew, u ma jkunx jikkuntrasta mal-viżwal tal-madwar.

Ngħidu wkoll li għandu jkun hemm visual mitigation, landscaping, u nagħmlu riferenza wkoll għal annex 3 li jitkellem dwar siġar li huma Maltin, imma li huma wkoll fire resistant.

Li hawn ukoll fil-policy huwa li mhijiex qed tħares lejn id-disinn li forsi kien imdorri bih kulħadd fl-antik, jiġifieri li jagħmel il-magazin u l-blast wall fl-istess miżura, imma qed tissuġġerixxi li d-disinn ikun site-specific, fis-sens li, fejn wieħed jista' jkollu protezzjoni jew mitigazzjoni aħjar, anke viżwali minħabba n-natura tas-sit innifsu, allura wieħed għandu jmur għal dak it-tip ta' disinn.

Ovvjament, fejn wieħed iżid safety measures, qed ngħidu li dan għandu jikkombaċa mal-landascape iktar milli ovvjament issir xi ħaġa li stands out.

Il-policy qed tgħid ukoll li qabel ma applikazzjoni tidħol għand il-MEPA, il-pjanta ta' kamra tan-nar għandha tmur quddiem kumitat tekniku li anke jkun jista' jiggwida disinn ta' kamra tan-nar.

Huwa suġġett partikolari, u allura qed ngħidu li wieħed mhux sempliċement mar għand perit u għamillu pjanta ta' kamra tan-nar – m'iniex qed ngħd li l-periti mhumiex kapaċi jagħmlu pjanta ta' kamra tan-nar – imma jrid ikun hemm ukoll il-pariri tekniċi tal-Pulizija, tas-Civil Protection u ta' oħrajn.

Nitkellmu wkoll fuq dak li huwa upgrading ta' fabbriki liċenzjati.

Ovvjament, il-policy m'għandha l-ebda intenzjoni li tneħħi l-liċenzji ta' dawk li hemm diġà; imma, jekk ikun hemm kamra eżistenti u tkun mibnija b'tali mod, u xi ħadd ikun irid jagħmel upgrading tagħha, wieħed ma jistax jgħid li għax 40 sena ilu bena hekk, allura trid tibqa' hekk.

Jekk se ssir estensjoni, allura dan irid isir skont ir-regolamenti ġodda, u trid tmur għand il-kumitat tekniku biex jagħtik parir dwar kif għandek tagħmilha biex jiġi evitat kemm jista' jkun il-periklu.

Ovvjament, irridu nagħmluha ċara li bl-ebda mod m'aħna qegħdin nillegalizzaw xi ħaġa li tista' tkun li hija illegali fl-istat li hija llum.

U l-aħħar punt li fiha l-policy hija d-designation ta' safety buffer zones, fejn qed ngħidu li l-kmamar tan-nar – fil-fatt, din toħroġ mil-liġi – għandhom ikollhom is-safety buffer zone li tipprovdi l-liġi, fejn hemmhekk l-iżvilupp għandu jkun limitat għal xi ħaġa li fl-istess ħin, minbarra l-aspett ta' periklu u ta' ħarsien tal-ambjent, fl-istess ħin ma jippreġudikax il-liċenzja.

Ngħid xi ħaġa qasira fuq l-annexes.

Waqt li kien għaddej b'dan l-eżerċizzju, l-Kumitat ħa l-opportunità u għamilna update tal-annexes li effettivament huma r-regolamenti: wieħed, tad-Dipartiment tal-Protezzjoni Ċivili, li ġie aġġornat sew f'dak li huwa signage, sew f'dak li huwa daqs ta' reservoir, kif ukoll f'dak li huwa tindif u affarijiet oħra; ieħor, tal-Pulizija, li huwa aktar komprensiv – fil-fatt fih 24 punt, fosthom it-tip ta' fire extinguisher u affarijiet oħra; u ieħor, li jitkellem dwar fire resistance and scaping, fejn qed nindikaw x'tip ta' siġar għandhom jintużaw bħala landscaping madwar kmamar tan-nar.

MADAM CHAIR: L-Onor.

CHARLES BUHAGIAR: Naħseb li wieħed żgur jaqbel li hemm bżonn dan it-tip ta' policies, għax s'issa – safejn naf jien – il-MEPA ma kellha xejn policies.

Mill-esperjenza tiegħi ta' perit, naf kemm ikollna problemi meta napplikaw.

Importanti li jkollna dawn il-policies għax, noqogħdu niftaħru kemm nafu naħdmu n-nar, imbagħad, ħafna drabi tiġi biex tapplika għall-permess, u l-MEPA ma tagħtikx permess.

Jekk mhux se jkollna dan it-tip ta' policies, se nispiċċaw li l-kmamar tan-nar jonqsu, id-dilettanti jaħdmu fil-kmamar li jifdal, bil-konsegwenza – u inti, Madam Chair, taf, għax inti midħla ta' dawn l-affarijiet – li l-periklu jikber għax ikollok iktar nies jaħdmu f'inqas kmamar; jidhirli li Għawdex kamra tan-nar waħda biss għad fadal.

L-issues li jqumu fuq il-kmamar tan-nar naħseb li huma tnejn: waħda hija l-location – u naħseb li huwa tajjeb li dan qed jindirizza din l-issue, għax dejjem hija diffikultà kbira meta d-dilettanti jiġu biex ifittxu locations adattati fejn se jsibu dan t-tip ta' locations, peress li qabel ma kienx hemm parametri fejn tista' tagħmel dawn il-kmamar tan-nar – u t-tieni hija l-mod kif tibni l-kmamar tan-nar, għar-raġuni li, f'ħafna inċidenti li jsiru fil-kmamar tan-nar, in-nies iweġġgħu mhux għax jinħarqu, imma għax jintradmu bid-debris tal-bini.

Jiġifieri, għalkemm l-Onor.

Falzon qal li ma daħlux f'issues ta' disinn, naħseb li huwa importanti li nagħtu instructions lil min ikun qed jibni l-kmamar tan-nar dwar kif jinbnew is-soqfa tal-kmamar, li dawn ikunu lightwieght biex jekk ittir il-kamra, ma jkollniex il-problema li ħafna drabi jkollna llum.

Issa, xtaqt nagħmel xi kummenti dwar din il-policy.

Din il-policy mhijiex qed tħares lejn dawk li diġà kellhom permess għal kamra tan-nar, id-djar u l-iżvilupp resaq lejhom, u issa ma jistgħux jibqgħu jimmanifatturaw aktar ġo fihom.

Dawn se nagħtuhom ċans imorru x'imkien ieħor biex jaħdmu n-nar?

Pereżempju, fil-każ ta' petrol stations, il-policy taħseb biex dawk li qegħdin qalb l-abitat fiż-żona urbana jkunu jistgħu jiġu relocated f'postijiet oħrajn.

Dawk il-firework factories li qabel kienu viċin l-abitat u llum m'għadux isir xogħol fihom – qed tiġini f'moħħi bħalissa, għax qiegħda fid-distrett tiegħi, Ħad-Dingli – se jiġu kkunsidrati biex jingħataw sites oħra, bħalma ġara fil-każ tal-petrol stations?

Dwar dan ma titkellimx il-policy.

MICHAEL FALZON: Fuq in-natura tal-bini, kien hemm ħafna diskussjoni fil-Kumitat, u kien hemm mix tajjeb ħafn: kien hemm is-Sur Natalino Bezzina, min-naħa tas-Civil Protection – u nixtieq nirringrazzjah tal-ħidma tiegħu – u kien hemm ukoll nies min-naħa tal-Armata, min-naħa tal-Pulizija u min-naħa tal-Għaqda Piroteknika, partikolarment mis-Segretarju tal-għaqda, Charlie Briffa.

L-iktar ħaġa li dehret li tagħmel sens hija li d-disinn ikun site-specific, fis-sens li jista' jkollok postijiet fejn għandek ċerti diżlivelli – jien, minbarra li kont iċ-Chairperson ta' dan il-Kumitat, kulħadd jaf li jien midħla ta' dawn l-affarijiet, u naħseb li nifhem ftit fis-suġġett – u fejn, pereżempju, l-magazin konna mdorrijin li nibnu ħajt madwaru biex inżommuh ġewwa, il-fiżika tgħallimna li l-isplużjoni minn x'imkien se toħroġ, u allura, jekk inti tixxantjah, effettivament kulma tkun trid tagħmel huwa li tibni ħajt quddiem.

Dwar soqfa collapsible jew le, kien hemm diversi ħsibijiet: il-ħsieb prinċipali jidher li kien li, fejn taħdem, jista' jkun saqaf li jkun lightweight, imma m'għandux ikun hekk fejn taħżen.

Imma dik ħallejniha, għax ovvjament id-daqs tal-art li jkollok se jiddetta ħafna.

Quddiemi hawn tliet periti, u ċert li tafu iktar minni li dik se tagħmel differenza.

Inkwantu għal min spiċċa li l-kamra tan-nar tiegħu llum mhijiex qiegħda skont il-parametri legali, il-policy titkellem dwar ippjanar.

Bħala Working Committee qgħadna attenti ħafna li ma nkunux aħna li nindikaw siti fejn jistgħu jsiru kmamar tan-nar.

Ovvjament, hemm il-parametri stabbiliti fejn jistgħu jsiru u fejn ma jistgħux.

Hemm parametri stabbiliti anke b'żieda ma' dak li tgħid il-liġi u, jekk wieħed jidentifika sit, għallinqas issa għandu policy li jista' japplika taħtha.

Imma ma dħalniex biex aħna nagħmlu relocation, għax ma stajniex.

Ma tistax tgħid li ta' Ħad-Dingli tilef il-kamra, jew ta' Ħal Balzan wasal biex jitlef il-kamra, ejjew nagħtuh sit "hawnhekk".

Jiġifieri, bħala Working Committee ma dħalniex f'dak l-aspett.

CHARLES BUHAGIAR: Jiġifieri mhux se jkun hemm limitu fuq il-kmamar tan-nar li jistgħu jibnew?

MICHAEL FALZON: L-ewwel nett, ma naħsibx li tista' taqbad u tagħmel numri bl-addoċċ, u tagħmel capping.

Hemm il-parametri, bħal li għandek tmur 'il bogħod minn industrial zone, 'il bogħod minn sptar, u 'l bogħod minn old people's home – u trid tħarishom.

Sal-lum, teknikament tista' tagħmel kamra tan-nar appoġġ ma' old people's home jekk ma jkollhiex 100 resident ġo fiha, u tista' anke tmur tibni waħda ħdejn Mater Dei – mhux għax se joħroġ il-permess – għax m'għandekx 100 ruħ reġistrati hemmhekk.

Dawn huma kollha konsiderazzjonijiet ġodda li ħadna.

Ħadna wkoll konsiderazzjoni ta' industrial zone.

Onor. Buhagiar, napprezza li mhijiex se tkun faċli; imma, bħala Working Committee – u xi kultant lanqas kien faċli li naqblu bejnietna – emminna li, jekk se nagħmlu xi ħaġa, rridu nagħmluha tajba.

CHARLES BUHAGIAR: U rigward l-aċċess għall-kamra?

Naturalment, dan huwa importanti ħafna.

MICHAEL FALZON: Hija wkoll speċifikata f'annexes 1 u 2 li jitkellmu dwar il-minimum width; in-neċessità li jkollok l-ilma jdur mal-kamra; li jkollok ġiebja li, jekk jista' jkun, tkun fil-bidu; li jkollok manhole minn fejn tkun tista' timla, f'każ ta' bżonn, fire engine; li jkollok fire extinguishers; li jkollok faċilitajiet ta' tindif moderni; u affarijiet oħra ta' liċenzjar.

CHARLES BUHAGIAR: Jiġifieri kmamar tan-nar eżistenti li għandhom problemi ta' aċċess mhumiex se jiġu indirizzati?

MICHAEL FALZON: Safejn naf jien, illum ma fadalx kmamar tan-nar li għandhom problema ta' aċċess.

Kien hemm tal-Għargħur, imma dawn kienu xtraw biċċa mit-triq, u wessgħuha.

(Interruzzjonijiet) Ta' Ħaż-Żebbuġ, għandhom żgur il-wisgħa legali għax kieku s-Civil Protection Department (CPD) u l-Pulizija ma jġeddulhomx il-liċenzja.

TONI BEZZINA: F'kaz ta' sanzjonar ta' kmamar eżistenti, dawn il-policies japplikaw wkoll?

MICHAEL FALZON: Sanzjonar f'liema sens?

TONI BEZZINA: Pereżempju, għandek kamra tan-nar u tkun trid tissanzjona l-kamra kif inhi mibnija llum.

Din trid iġġibha in regola ma' dawn ir-regolamenti?

MICHAEL FALZON: Qed tirreferi għal xi kumpless li forsi jkollu xi kamra mibnija mhux kif suppost?

TONI BEZZINA: Ġieli jkunu nqalgħu inċidenti fejn tkun taret kamra, bniedem forsi ma jkunx jaf li jrid applika biex jerġa' jtellagħha, u jkun hemm ...

MICHAEL FALZON: Fil-fatt, paragrafu 4 jgħid li "upgrading of existing, and alterations to, and/or additions is acceptable": jiġifieri, llum b'din il-policy qed naċċettaw li jiġu sanzjonati, sakemm ovvjament ikunu jissodisfaw ir-regolamenti.

Din l-iktar li qamet kienet għal Għawdex, għax għal Għawdex ma kienx hemm policy fuq kmamar tan-nar.

Imma, fil-policy ta' Għawdex u Kemmuna, kien hemm riferenza, u għal xi raġuni għamlet żmien tiġi nterpretata li, jekk se tagħmel reconstruction, tkun qisek qed tapplika mill-ġdid.

Imbagħad, kienu jikkwotaw il-pjan ta' Għawdex li kien jgħid li ma tistax tagħmel aktar ġodda.

Din tagħmilha ċara li "requests for the reconstruction of existing fireworks factory facilities will be considered as an upgrading", jiġifieri mhux qisek qed tapplika għal fabbrika ġdida.

TONI BEZZINA: U anke to sanction reconstruction, tiġi kkunsidrata hekk?

TONI BEZZINA: Allura, f'dak il-każ, trid tħaffer ġibjun maġenbha?

MICHAEL FALZON: Le, jekk il-post huwa liċenzjat, il-policy m'għandhiex l-iskop li tneħħi l-liċenzja lil xi ħadd.

ONOR TONI BEZZINA: Imma, jekk għandek kamra tan-nar, se tmur tqatta' maġenb kamra tan-nar?

IS-SUR JOHANN BUTTIGIEG: Irridu nagħmlu distinzjoni bejn x'qed tissanzjona.

Jekk qed tissanzjona kamra li hija parti minn kumpless mod, għax il-kumpless huwa liċenzjat, u inti tissanzjona biss dik il-kamra partikolari; imma, jekk qed tissanzjona l-kumpless kollu, allura trid tiġi in line mal-policy għax, ovvjament, inti llum qed tissanzjona, u llum hemm din il-policy in place.

CHARLES BUHAGIAR: Imma hemm każi ta' kumplessi illegali?

MICHAEL FALZON: Nitlob lil Alla li m'hemmx.

IS-SUR JOHANN BUTTIGIEG: Jekk hemm, m'aħniex infurmati bihom.

CHARLES BUHAGIAR: Jiġifieri ma naħsibx li hemm.

TONI BEZZINA: As such, m'aħniex qed nitkellmu fuq kumplessi illegali.

Jien qed ngħid li jkun hemm kumpless li ġo fih ikollok kamra li tkun iċċaqilqet ftit minn fejn kienet mibnija qabel.

IS-SUR JOHANN BUTTIGIEG: Irridu nagħmlu distinzjoni bejn kamra u kumpless.

Jekk huwa ta' periklu – u din kienet ukoll l-opinjoni tal-Working Commitee – allura ovvjament hemm ġustifikazzjoni għalfejn ma ssirx; imma jekk hemm il-ħtieġa li għaliex tant hija importanti li għandu jkun hemm supply ta' ilma, allura iva rridu nitolbu li dik tkun parti integrali mill-proposta.

MICHAEL FALZON: Fil-fatt, parti mill-iskop tal-Kumitat kien preċiżament għal dawn l-affarijiet.

Kien hemm diskussjoni dwar dan, u ma tantx konna qed nifhmu ħafna lil xulxin fil-Kumitat tal-MEPA Board.

Aħna qed ngħidu li rridu nagħmlu kumplessi iktar safe.

Jekk wieħed se jagħmel mixing room, għaliex m'għandux jagħmel mixing room suret in-nies?

Il-feeling fil-working group kien – qed nitkellem fuq feeling, u mhux fuq policy, u ħafna minnhom jinsabu preżenti hawnhekk, u jistgħu jikkonfermaw dan – li dawk li għandhom kamra li mhijiex qiegħda kif suppost, imma li hija within the precincts, għandna naraw kif nirregolarizzawhom u nagħmluhom iktar safe.

L-Onor.

RYAN CALLUS: Jiġifieri, ejjew ngħidu li kien hemm kamra tan-nar li sfortunatament kien hemm inċident u l-maġġoranza tagħha taret: qed nifhem tajjeb li din se tiġi kkunsidrata li qisha qed tinbena mill-ġdid, u allura trid timxi mas-safety guidelines ta' din il-policy?

IS-SUR JOHANN BUTTIGIEG: Le, għandha tiġi meqjusa daqslikieku qed tagħmel upgrading, mhux daqslikieku qed tagħmel kumpless ġdid.

MICHAEL FALZON: L-aħħar sentenza ta' paragrafu 4.1 tagħmilha ċara għax qed tgħid li "requests for the reconstruction of existing licensed fireworks factory facilities will be considered as an upgrading of the previous facilities."

Jiġifieri, qed nagħmluha ċara li qed nitkellmu fuq the upgrading of the previous facilities, preċiżament biex nevitaw l-interpretazzjoni li kien hemm fosthom fil-każijiet ta' Għawdex.

Imbagħad, hekk ukoll li "this does not apply to illegally built structures", jiġifieri mhux għax kellek erba' mħażen illegali, allaħares qatt xi ħadd kellu inċident, allura tgħid li huwa upgrading u terġa' tibnihom b'mod illegali.

IS-SUR JOHANN BUTTIGIEG: Ma ninsewx li din il-policy hija ddisinjata biex, kemm jista' jkun, nagħmlu l-fireworks factories tagħna ħafna iktar safe milli huma llum – dak huwa l-iskop prinċipali – u nagħmlu ċert li dawn jkunu f'żoni li huma ideali għalihom.

TONI BEZZINA: Rigward fees biex jiġu pproċessati dawn l-applikazzjonijiet, biex ma naqtgħux qalb lil min japplika, hemm xi struttura li se tiġi applikata?

IS-SUR JOHANN BUTTIGIEG: Le, l-istruttura hija dik eżistenti.

Kif tafu, il-fees ġew ridotti wara li konna għamilna reviżjonijiet tagħhom, u ovvjament allura japplikaw il-fees li hemm fil-legal notice relattiva.

TONI BEZZINA: Però, peress li dawn ikunu sites kbar, hemm ċans li forsi jiġu applikati, bħalma jkun hemm f'ċerti proġetti, engineering fees ...?

IS-SUR JOHANN BUTTIGIEG: Ovvjament, dawk qed nieħdu into consideration kif għandha tiġi applikata x-schedule tal-fees fejn qed ngħidu li fejn m'hemmx strutturi, jiġi applikat l-engineering works, filwaqt li fejn hemm strutturi jew affarijiet anċillari, allura tapplika l-iskeda relattiva.

TONI BEZZINA: Jiġifieri se tkun magħmula ċar li jiġu kkunsidrati hekk?

Qed ngħid dan per esperjenza, għax kelli każijiet fejn kien hemm eluf kbar ta' ewro.

IS-SUR JOHANN BUTTIGIEG: Iva, se tkun ċara.

TONI BEZZINA: Importanti li ma nagħmlux ammonti ta' fees li jkunu tali li jaqtgħu qalb dak li jkun li jipprova jirregolarizza ruħu.

MADAM CHAIR: Punt tajjeb.

L-Onor.

RYAN CALLUS: Kieku kelli ngħid li barriera hija sit tajjeb jew ideali biex fiha tinbena fireworks factory – qed ngħid dan wara diskussjoni li kellna fil-Bord tal-MEPA – għadu l-Gvern bil-ħsieb li barriera hija sit ideali fejn jista' jinbena kumpless tan-nar?

MICHAEL FALZON: M'hijiex eskluża.

Jidher li kien hemm żmien fejn kien qed jiġi eskluż li jkun hemm kamra tan-nar f'barriera: però issa dan mhux qed jiġi eskluż.

Fil-passat, qisu kien hemm thinking għal xi żmien li dawn ma jiġux ikkunsidrati, però l-policy mhijiex qed teskludihom – barriera taf tkun l-aqwa post. Ovvjament, irid ikun hemm il-kundizzjonijiet l-oħra tad-distanza u oħrajn.

RYAN CALLUS: F'Malta għandna siti fejn hemm konċentrazzjoni ta' barrieri.

Inti tara l-possibilità jew l-eventwalità li jkun hemm konċentrazzjoni ta' kumplessi ta' kmamar tan-nar f'siti bħal dawn?

Jiġifieri, l-konklużjoni tiegħi wara dan il-ħsieb huwa li siti bħal dawn jistgħu jwasslu għal konċentrazzjoni ta' kmamar tan-nar.

Tista' tgħidli x'inhu l-ħsieb tiegħek dwar dan?

MICHAEL FALZON: Il-policy ma teskludix dawn is-siti, għalkemm ovvjament hemm il-kundizzjonijiet li jridu jiġu osservati, fosthom dik tad-distanza.

Kien hemm diskussjoni fil-passat anke jekk għandniex nagħmlu maħżen jew kamra tan-nar kbira jew nazzjonali f'Ħad-Dingli, xi ħaġa li ħadd ma qabel magħha.

RYAN CALLUS: M'iniex qed nipproponi li jsir hekk.

MICHAEL FALZON: Għalija, sakemm qegħdin fid-distanzi neċessarji, u qegħdin jirrispettaw dak li tipprovdi l-policy u dak li tipprovdi l-liġi, personalment ma niddejjaqx li jkunu ħdejn xulxin.

Id-daqs ta' Malta huwa dak li hu, u mhux bilfors teskludiha.

Ovvjament, min-naħa l-oħra trid toqgħod attent li ma jkunx hemm il-possibilità li jkollok inċident li jinfirex – id-domino effect.

TONI BEZZINA: Imma barriera mhux iktar problema għall-blast?

MICHAEL FALZON: Għal min ikun ġewwa, iva.

TONI BEZZINA: Meta jinqalgħu l-inċidenti l-iktar li jweġġgħu huma n-nies li jkunu ġewwa, mhux in-nies li jkunu barra.

Jekk se nitfgħuhom ġo barriera, jekk qabel, meta jkun hemm inċident, minn ħamsa jweġġgħu tlieta, issa se jweġġgħu l-ħamsa li huma.

MADAM CHAIR: Jekk hawn xi esperti li jixtiequ jgħaddu l-kummenti tagħhom jew jagħmlu xi mistoqsijiet, nistedinhom jersqu mal-Mejda.

IS-SUR CHARLES BRIFFA (Segretarju, Għaqda Piroteknika): Barriera tista' tintuża għal storage, imma ma tistax tkun xi 10 sulari fond, trid tkun forsi 25 pied, inkella l-umdu li jkun hemm jagħmel il-ħsara.

Naturalment, trid tkun ta' ċertu kobor; ma jistax ikollok l-istorage ġo barriera, u taħdem hemm ukoll!

TONI BEZZINA: Jiġifieri, jekk qed nifhem sewwa, għall-istorage tajba, però mhux għall-manifattura tan-nar.

IS-SUR CHARLIS BRIFFA: Skont il-kobor.

Pereżempju, ix-Xwieki ġol-Għargħur hemm barriera enormi, u kien hemm żewġ fabbriki tan-nar ġo fiha.

Ma tistax tkun kompatta, għax irid ikun hemm id-distanzi: imma, bħala storage, barriera tajba għax għandek l-blast walls lesti.

RYAN CALLUS: Però jien hawnhekk qed nara argument konfliġġenti għax, minn banda qegħdin ngħidu li qegħdin nimxu fit-triq li nneħħu l-blast wall, u fl-istess ħin qegħdin niġġustifikaw l-ilqugħ tal-barrieri għax iservu bħala blast wall.

Issa jien m'iniex espert, però hija domanda leġittima li, meta nikkonsidra dak l-argument u dan, nara li wieħed imur kontra l-ieħor.

IS-SUR CHARLES BRIFFA: Lanqas xejn.

Ħitan ta' barriera jirreżistu kollox, filwaqt li ħitan mibnijin malajr ittajjarhom.

Ħitan ta' barriera, li speċjalment ikunu mirdumin bl-għelieqi mad-dawra, m'int se tagħmlilhom qatt xejn.

TONI BEZZINA: Jiġifieri, l-blast wall qiegħed hemm biex, meta ssir l-isplużjoni …

Għalhekk qiegħed il-blast wall.

Jista' jkun hemm postijiet fejn ikun hemm bżonn blast wall.

IS-SUR CHARLES BRIFFA: Jista' jkun hemm post fejn ikun hemm blast wall fuq naħa waħda biex ma jitfax 'l hemm.

Tista' ssib sit li jkollu sies, u warajh isiru l-kmamar u l-istorage.

Għalhekk, trid l-ewwel tara l-post, għax tista' tmur fuq post u tgħid li mhuwiex suitable.

Jiġifieri, mhux bilfors li għax post ikollu d-distanzi se jkun tajjeb.

Għalhekk se jkun hemm il-kumitat.

MICHAEL FALZON: Fil-fatt, meta kien hemm id-diskussjoni, l-esperti tal-Armata qalu li, aktar milli blast containment għal meta jkun hemm splużjoni, illum aktar jaħsbu fuq blast direction.

Jiġifieri trid tipprova tidderieġi iktar milli you try to contain.

Kif għadu kif qal is-Sur Briffa, jaf ikollok post fejn is-sit innifsu jagħtik l-ilqugħ hu: jekk ikollok diżlivelli, allura jkun qisu għandek tliet siti, u kulma tkun trid tagħmel huma biss ilqugħ quddiem.

IS-SUR JOSEF CAMILLERI (President, Għaqda Piroteknika): Jien naħseb li tal-barrieri m'għandniex neskluduha, imma lanqas għandna naħdmu fuqha li jkun hemm kmamar tan-nar, għax l-esperjenza turina li, fejn ikun hemm il-ftuħ, il-blast jiġri.

Jekk tkun ġo barriera, u jkun hemm 10 min-nies jaħdmu, dawn se jmutu kollha għax ħadd mhu se jitla' minn ġo ħofra.

Aħna konna ġġelidna anke r-regolament li jkun hemm fence, għax dan kien ta' dannu kbir għalina minħabba li, jekk jinqala' inċident, bniedem kien qed isibu ta' ostakolu meta jkun qed jipprova jiskappa.

Jien la ngħid 'Iva' u lanqas ngħid 'Le'; imma, jekk jista' jkun, nevitawha, għax fil-beraħ jista' jkun hemm min jiskappa f'każ ta' inċident, però minn hemm isfel ma jiskappa ħadd.

IS-SUR CHARLES BRIFFA: Sakemm ma jkunx qed jintuża biss għal storage.

IS-SUR JOSEF CAMILLERI: Imma, jekk se tagħti permess għal kamra tan-nar, mhux se jagħmel storage biss!

MADAM CHAIR: Ħafna inċidenti jsiru waqt li jkun qed jinħatt i-xogħol.

MICHAEL FALZON: Għalhekk aħna, bħala Kumitat, l-aktar ħaġa li rajna kienet li l-permess ikun kemm jista' jkun site-specific.

Ovvjament, is-sit fih innifsu jiddettalek id-disinn, iktar milli tagħmel disinn, imbagħad bilfors tiffitjah fih.

MADAM CHAIR: Onor. Falzon, aktar mid-disinn, jien aktar xtaqt nistaqsi dwar il-materjal tal-kostruzzjoni.

MICHAEL FALZON: Madam Chair, dak ukoll huwa marbut ma' parti mid-disinn.

Hawn ħafna thinkings differenti dwar dan.

Ma rridx inkun tekniku ħafna, imma pereżempju, jista' jkollok kmamar mibnija b'tali mod li jkollok ħajt minnhom li jkun collapsible li jarmi 'l hawn, u ħajt ieħor tal-kamra jkun collapsible li jarmi 'l hemm.

Illum drajna li l-kmamar nibnuhom kwadri; imma jista' jkun ikun jagħmel aktar sens li nagħmluhom djamant, waħda mal-oħra, għar-raġuni li … Tista' tagħmel – u m'iniex qed ngħidlek li se nagħmlu hekk – erba' workshops żgħar imissu ma' xulxin li jkollhom salib b'saħħtu, u mbagħad jarmu kontra xulxin jekk allaħares qatt jinqala' xi ħaġa.

Jiġifieri, anke fejn jidħol id-design, it-thinking kien li tmur ukoll site-specific.

Dwar is-soqfa, hawn ħafna diskussjonijiet.

Għandhom ikunu collapsible jew le?

Kellna inċidenti fejn mietu nies għax saqaf kien tqil u waqa' fuqhom: però mbagħad, min-naħa l-oħra, l-general agreement qisu kien li l-magazin ikollu saqaf b'saħħtu biex, jekk jinqala' xi ħaġa mill-working area, ma jtirx xi ħaġa fuq magazin u l-isplużjoni tikber, filwaqt li l-working area jkollha saqaf li jkun eħfef.

MADAM CHAIR: U d-disinn min se jiddeċiedih?

Is-soltu, meta nagħmlu applikazzjoni għal xi binja ġdida, ikollna l-perit individwali tagħna.

Hemm xi periti esperti fuq dan il-qasam li se jiggwidaw lill-periti?

Hemm xi linji gwida għall-periti?

MICHAEL FALZON: Ovvjament, wieħed irid ikollu l-perit tiegħu; imma mbagħad, paragrafu 3.3.4 jgħid li għandu jkun hemm an ad hoc technical committee, li jkun magħmul minn nies esperti f'dan il-qasam li jiggwidaw lil min ikun qed jagħmel l-applikazzjoni.

MADAM CHAIR: At what stage jidħlu dawn?

MICHAEL FALZON: Qabel ma tidħol l-applikazzjoni.

TONI BEZZINA: Qed isir xi studju dwar x'inhu t-tip ta' disinn u materjal li l-aħjar li jintuża?

MICHAEL FALZON: Kif għedt, hawn diversi thoughts, imma l-iktar ħaġa …

TONI BEZZINA: … li, pereżempju, ngħidu li hawn "dawn" l-ispeċifikazzjonijiet, u kemm jista' jkun trid timxi magħhom.

MICHAEL FALZON: Jien mort f'diversi kmamar tan-nar barranin, u kollox jiddependi mis-sit.

Fejn għandek siti kbar, tkun tista' tagħmel ċerti affarijiet, imma fejn għandek siti żgħar… M'ilux mort rajt kamra tan-nar ħdejn Foggia li qiegħda mibnija fuq 76 tomna!

TONI BEZZINA: Imma jien qed ngħid fis-sens ta' jekk kamra hux aħjar li tinbena kwadra jew djamant.

MICHAEL FALZON: Dak il-kumitat se jkun proprjament xogħlu li jara jekk, pereżempju, kamra kif għandha tkun mibnija fiċ-ċirkostanzi li jkun hemm, jew kif għandu l-aħjar ikun mibni tali workshop.

Ovvjament, dan dejjem irid isir flimkien mal-perit, jiġifieri m'aħniex se neħdulhom xogħolhom il-periti!

Għalhekk, dan it-tip ta' pjanti ġeneralment tagħmilhom għar-repubblika!

TONI BEZZINA: Ovvjament, il-perit ma jkunx jifhem f'kollox.

MICHAEL FALZON: U l-iskop ta' dan il-kumitat tekniku huwa preċiżament sabiex jiggwida f'din il-linja.

MADAM CHAIR: L-Onor.

RYAN CALLUS: Aħna, bħala Oppożizzjoni, nirrikonoxxu ħafna li f'dan il-qasam – u żgur li dwar dan l-Onor.

Falzon jaqbel miegħi – għandu jkun hemm kemm jista' jkun kunsens, u kien apposta li qgħadna kawti ħafna fil-kummenti tagħna.

Issa, meta niġu għal dan il-kumitat tekniku, għalkemm jien m'għandi l-ebda dubju mill-kompetenza tal-Onor.

Falzon – u din diġà semmejtha waqt il-laqgħa tal-Bord tal-MEPA – għandna suġġerimenti dwar il-kompożizzjoni tal-kumitat.

Jien dakinhar kont issuġġerejt li f'din il-policy, minbarra li jtħalla f'idejn il-Ministru sabiex jaħtar il-kumitat fuq parametri tekniċi, kellna mmorru pass oltre, u nniżżlu li għandu jinkludi fih Pulizija, Forzi Armati, Protezzjoni Ċivili, l-Għaqda Piroteknika u l-MEPA.

Jien naħseb li dan huwa salvagward tajjeb ħafna, għax għandna nevitaw li jkun hemm xi ħadd li jabbuża mill-poteri tiegħu u jappunta nies sempliċement biex ikun appuntahom, jew għax ikunu viċin tiegħu.

Jien naħseb li naqblu li mhux dak għandu jkun il-kriterju tal-għażla, imma għandu jkun il-kompetenza, u naħseb li l-kompetenza toħroġ minn dawn l-istituzzjonijiet kollha.

Din ir-rakkomandazzjoni se tintlaqa'?

Forsi jekk mhux f'din il-policy, se ssir xi legal notice, jew forsi se tiġi nkluża fil-liġi li se tissepara l-Ambjent mill-Ippjanar?

MICHAEL FALZON: Din kienet materja li ddiskutejniha fit-tul fil-Bord, kif ukoll fil-Working Committee, jiġifieri oriġinarjament kien hemm anke ħsibijiet li għandna ninkludu lil min se nindikaw.

It-thinking kien li f'policy li titkellem dwar l-ippjanar – u rrid inserraħlek rasek li m'hemm l-ebda intenzjoni li xi ħadd jabbuża – ma jkunx tajjeb li inti torbot lil min se jkun hemm f'dan il-kumitat.

Meta l-Working Committee ġie biex iressaq il-policy t-tieni darba – u l-Onor.

Callus jaf tajjeb li kien hemm diversi suġġerimenti mill-pubbliku li dan il-Working Committee ħadhom on board – ħass li ma jkunx floku li jsir hekk.

Li żidna dakinhar huwa li ridna nagħmluha ċara li qed nitkellmu fuq technical committee, u allura żidna l-kelma "technical", u konna għamilniha ċara wkoll li dan il-kumitat will have the role of "guiding proponents on the technical parameters".

Jiġifieri, l-unika kompetenza li se jkollu dan il-kumitat hija biss fuq il-parametri tekniċi in kwantu "to examine design and take into account operational considerations".

Jiġifieri, bl-ebda mod dan il-kumitat mhu se jiddeċiedi hu joħroġx permess lil xi ħadd jew le, jew li jiddeċiedi hu jekk jilliċenzjax ...

TONI BEZZINA: Imma se nibbażaw fuq ir-rakkomandazzjonijiet tiegħu.

MICHAEL FALZON: Imma biss fuq it-technical parameters, u qed nerġgħu nillimitawha "to examine design and take into account operational circumstances".

Jiġifieri, bl-ebda mod m'hu se jidħol fuq jekk toħroġx liċenzja jew le.

Jiġifieri jekk dan il-kumitat mhux se jagħtik il-clearance tiegħu, ma tistax tmexxi quddiem il-MEPA bl-applikazzjoni tiegħek.

Issa d-domanda tagħna hija waħda ċara: Il-Gvern għandu xi oġġezzjoni li l-kompożizzjoni ta' dan il-kumitat tkun tinkludi dawn li semmejna, u ċioè l-Pulizija, il-Forzi Armati, il-Protezzjoni Ċivili, l-Assoċjazzjoni tal-Għaqda Piroteknika u l-MEPA?

MICHAEL FALZON: Ma naħsibx li għandha tkun problema li nagħmlu "shall include".

L-unika ħaġa li ma xtaqniex – u l-Onor.

Callus kien preżenti meta ddiskutejna dan – huwa li norbtu idejn l-Eżekuttiv, hu min hu fl-eżekuttiv.

Ma naħsibx li hemm xi diffikultà, anke fl-irwol ta' eżekuttiv m'għandhiex tkun ta' diffikultà.

CHARLES BUHAGIAR: Jien naħseb li l-ewwel nett irridu nagħmlu differenza bejn ippjanar u l-bini.

L-ippjanar huwa li inti tagħti permess f'post speċifiku biex tinbena l-kamra tan-nar.

MICHAEL FALZON: Dak ma jidħolx fih dan il-kumitat.

L-oħra mbagħad tittratta building regulations, jiġifieri kif tibniha, u m'għandhiex tidħol fiha l-MEPA, għax il-MEPA ma tidħolx fuq kif tinbena kamra.

Aħna qed nagħmlu dawn ir-regolamenti dwar kmamar tan-nar għax huma perikolużi minħabba li jkun fihom l-isplussivi, imma hawn ħafna affarijiet oħrajn li jistgħu jkunu perikolużi u l-MEPA ma tidħolx fuq il-mod ta' kif jinbnew.

Jiġifieri l-MEPA, jew x'se jkun jisimha l-organizazzjoni l-ġdida, m'għandhiex tidħol fuq issues dwar kif tinbena kamra tan-nar.

Il-MEPA tagħti deċiżjoni fuq jekk taqbilx jew le fuq il-location, imma kif tinbena mhijiex kwestjoni ta' planning.

Jien nifhem il-punt li wieħed irid iġib il-clearances mingħand is-Civil Protection u mingħand il-Pulizija, fost l-oħrajn, bħala consultees għal dak li jkun qed jagħmel, u ma nsibux problema dwar dan.

Se mai, għandu jkun hemm consultees, imma mhux li l-MEPA jindaħlu fuq kif tinbena l-kamra.

Fejn tidħol il-MEPA biex tibni kamra?

MADAM CHAIR: Onor. Buhagiar, hawnhekk ma naqbilx miegħek.

Jien naħseb li l-MEPA tidħol fl-ippjanar, u anke fuq x'effett se jkollu dak il-bini fuq l-ambjent ta' madwaru.

Għalhekk fil-fatt hija "an environmental authority".

Jiġifieri, ma nistgħux nifirdu ż-żewġ affarijiet.

CHARLES BUHAGIAR: Naqblu, imma mhux fuq kif tibniha.

Dak huwa building, u se mai allura jidħlu l-building regulations.

RYAN CALLUS: Meta jien issuġġerejt il-persuni li għandhom ikunu fuq il-kumitat, ma kontx qed neskludi li l-Ministru jew is-Segretarju Parlamentari jkollu s-setgħa jaħtar persuni oħrajn fuq dan il-kumitat, u hemmhekk fejn nifhem il-punt tal-Onor.

Falzon għax, ovvjament, irrid ikun hemm ukoll id-direzzjoni politika.

Però, l-policy stess qed tgħid "on technical parameters", u allura iktar u iktar għandu jkun hemm in-nies kompetenti.

Aħna qgħadna ħafna ħafna attenti biex din il-kwestjoni u l-policy ma ndaħħlux politika fiha, għax m'għandux ikun; però, issa rridu nibqgħu sejrin b'din l-attitudni sat-tmiem tagħha, u jekk allura dan il-kumitat ikun kompost b'mod li ma jirriflettix min f'dan il-pajjiż għandu l-awtoritajiet neċessarji f'idejh … Pereżempju, ssemmiet il-MEPA: però, hemm il-Forzi Armati u l-Pulizija li fasslu l-annexes li hemm ma' din il-policy, jiġifieri iktar u iktar għandhom ikunu ...

CHARLES BUHAGIAR: Isiru consultations magħhom.

Illum il-ġurnata, hekk isir, għaliex meta nagħmlu applikazzjoni għand il-MEPA, tmur għall-consultation għand dawk id-dipartimenti li huma kkonċernati.

RYAN CALLUS: Onor. Buhagiar, inti taf iktar minni għax inti perit – allavolja jien qiegħed fuq il-Bord tal-MEPA – li f'consultation wieħed ta l-opinjoni tiegħu u waqaf hemm.

X'poteri u x'say iktar ikollu dak li jkun kieku jkun jagħmel parti minn dak il-kumitat!

CHARLES BUHAGIAR: Imma jekk is-Civil Protection jgħidu li "din" ma tistax ssir fejn ikun qed jingħad, ma ssirx.

TONI BEZZINA: Jiġifieri, Onor. Buhagiar, li qed tgħid li jkollhom say fuq jekk il-ħajt jinbeniex tal-ġebel jew tal-bricks jew tal-karti?

MADAM CHAIR: Jien ma nara xejn ħażin li l-MEPA tkun irrappreżentata fil-bord tekniku.

Jekk għandha ssir konsultazzjoni, għandha ssir dak il-ħin, u mhux joqogħdu xi tliet xhur jiġru u minn post għall-ieħor biex ikollna r-risposti.

IS-SUR CHARLES BRIFFA: Kif inhuma l-affarijiet illum, xorta wieħed irid imur għand is-Civil Protection u l-AFM, jiġifieri jekk ikunu flimkien aktar iħaffu.

L-importanti li jmorru fuq is-site.

RYAN CALLUS: Hekk hu.

Ikun ħafna aħjar jekk ikunu madwar mejda jiddiskutu għax, meta dak li jkun ikun biss konsulent u jagħti l-kummenti tiegħu għal proposta li tkun intbagħtitlu, jekk il-proposta wara tinbidel, ma jkunx infurmat.

IS-SUR CHARLES BRIFFA: Flimkien mal-perit tal-applikant.

M'għandi l-ebda oġġezzjoni għal dan li qed jiġi ssuġġerit, u nassigura minn issa li nżidu li "the said ad hoc technical committee" – anke biex inserraħ moħħ l-Onor.

MADAM CHAIR: Eċċellenti.

Jekk m'hawnx aktar kummenti, nistgħu nikkonkludu fuq dini t-togħma tajba ta' qbil.

TONI BEZZINA: Xejn xejn tevita l-ġiri min-naħa għall-oħra; tmur darba, u jew tgħaddi jew ma tgħaddix.

MADAM CHAIR: Hekk hu.

Is-Sur Baldacchino jixtieq jagħmel xi punti, u nitolbu jersaq madwar il-Mejda.

IS-SUR ALFRED E. BALDACCHINO: Grazzi, Madam Chair, u nsellem lill-Membri kollha tal-Kumitat.

Xtaqt nagħmel ftit punti ta' kjarifika, u forsi xi suġġeriment.

B'riferenza għall-ilma, huwa tajjeb li kull waħda minn dawn il-binjiet se jkollha reservoir.

Imma jien qed nissuġġerixxi jekk huwiex possibbli li jiżdied magħha li l-ilma jinġabar minn fuq il-footprint tas-site minħabba li, jekk ma jinġabarx minn hemm, se jinżel 'l isfel, eċċ. Jiġifieri, apparti li jkollhom reservoir biex jiġbor l-ilma, il-footprint tal-post jgħin biex ...

IS-SUR JOHANN BUTTIGIEG: Dik hija standard condition f'kull permess li jinħareġ.

IS-SUR ALFRED E. BALDACCHINO: Jien nieħu l-kelma tiegħek; imma jekk tkun ċara naħseb li jkun aħjar.

It-tieni ħaġa li xtaqt insemmi wkoll tagħmel riferenza għall-ilma.

Jien nimmaġina li dan qed jirreferi għal waste water.

Jista' jkun hemm ukoll indikazzjoni u kundizzjoni ta' kif dan għandu jsir?

Għax dak li jkun jista' jiftaħlu u joħroġ, u dan ikun fih il-kimika, jiġifieri l-impatt fuq il-biodiversità se tkun konċentrata.

MICHAEL FALZON: Fil-fatt, annex 2 titkellem ċar li għandu jkun hemm ablution utensils and facilities.

IS-SUR ALFRED E. BALDACCHINO: Imma kif se jitneħħa mill-post?

MICHAEL FALZON: Ix-xogħol tan-nar, il-kimika tiegħu hija t-trab, u ovvjament l-iktar li jista' jkollok għall-mixing room, li xorta waħda huwa ammont minimu.

Dawn irid ikollhom sistema – fejn qabel ma kienx hemm – li teżisti f'ħafna postijiet fejn dak l-ilma jkun jista' jinġabar u jkun dispost.

IS-SUR ALFRED E. BALDACCHINO: Issa, jekk ikun hemm xi ħadd li jfettillu ma jarmihx ...?

MICHAEL FALZON: Dan huwa wieħed mit-titjib li hemm fl-annexes.

IS-SUR ALFRED E. BALDACCHINO: Jiġifieri, hemm kundizzjonijiet dwar kif għandu jitneħħa, għax kulma hemm huwa biss "removal"?

Għaliex ġiet speċifikata "good quality"?

Jista' jkun hemm agricultural land li ma tkunx good quality, imma xorta tkun tajba bħala agricultural land.

F'dak il-paragrafu, hemm ukoll li jingħata fuq parir tad-Dipartiment tal-Agrikoltura.

Waħda mill-affarijiet li lili tkiddni hija – naħseb kollha tafu li l-enfasi tiegħi huwa fuq il-biodiversità – li m'hemm l-ebda riferenza għall-Ministeru tal-Ambjent.

Issa, ħafna minn dawn is-siti li mhumiex "good quality agricultural land" jistgħu jkunu jkun rich in biodiversity, għalkemm mhux neċessarjament ikunu skedati jew inklużi f'livelli 1 jew 2 tal-iskedar.

L-iskedar imur iktar fuq l-ippjanar, mentri habitat ta' biodiversità jmur iktar fuq in-natura.

Allura, għaliex f'paragrafu 2.2.3, fejn hemm li se jkun hemm konsultazzjoni mad-Dipartiment tal-Agrikoltura, ma jidħolx ukoll li għandu jkun hemm konsultazzjoni mal-Ministeru tal-Ambjent?

U b'riferenza anke ma' din, f'policies oħra tal-MEPA – jekk m'iniex sejjer żball, għax tant ilni naqra policies li qed nitħawwadhom! – tal-petrol stations hemm referenza għall-MEPA li, sal-lum l-ġurnata, għandha żewġ friegħi, fuq ambjent u fuq ippjanar, imma li eventwalment – wieħed jittama li tkun illum qabel għada – l-ambjent se jinqata'.

Fil-policies l-oħra tal-petrol stations, hemm riferenza li eventwalment tkopri wkoll l-input ta' environment and resource authority.

Kif inhi bħalissa, hemm riferenza biss għall-MEPA, jiġifieri meta jinfirdu, speċi ma jkunx hemm indikazzjoni kif, dejjem skont din il-policy ...

IS-SUR JOHANN BUTTIGIEG: Jien m'għandi l-ebda problema li tiżdied; però, biex inserraħ moħħ is-Sur Baldacchino, il-proċedura llum hija li prattikament f'kull applikazzjoni għal dak li jirrigwarda ODZ, jiġi kkonsultat l-Environmental Protection Directorate u, bis-sistema fil-liġi, se tkun li għal kull applikazzjoni, kull dipartiment se jiġi kkonsultat.

Jiġifieri, biex żgur ma jkun hemm l-ebda Case Officer li jinsa lil xi dipartiment ...

IS-SUR ALFRED E. BALDACCHINO: Bħalma jissemma d-Dipartiment tal-Agrikoltura f'paragrafu 3.2.3, għandu jissemma wkoll id-direttorat jew l-awtorità tal-ambjent biex issaħħaħ idejn kulħadd.

MICHAEL FALZON: Ovvjament, hawnhekk qegħdin nitkellmu fuq xi ħaġa li hija ODZ, jiġifieri allaħares tkun within a development zone!

Jiġifieri, dik hija awtomatika anke fil-liġi li qed tiġi proposta, li bilfors irid ikun hemm … Jien ma nsibx problema dwar din.

IS-SUR ALFRED E. BALDACCHINO: Onor. Falzon, din torbot ma' dak li kontu qegħdin tiddiskutu aktar kmieni dwar il-punt li qejjem l-Onor.

Callus, li l-kompożizzjoni ta' dak il-kumitat, aktar ma jkun wiesa', aktar ikun aħjar.

Wieħed jista' jaqbel jew ma jaqbilx, però huwa fatt li kull tip ta' ippjanar se jkollu impatt, kbir jew żgħir, fuq il-biodiversità.

Meta jkun hemm id-diskussjoni ta' dawn l-esperti fuq dan il-kumitat, jekk se jkun hemm l-espert tal-biodiversità nieqes mid-diskussjoni li jkun hemm għaddejja dak il-ħin, ma jkunx hemm input minn din il-viżjoni, u allura dan jista' jgħin biex isaħħaħ id-diskussjoni, fis-sens li jekk fil-kumitat ikun hemm riferenza – kif iddiskutejtu aktar qabel intom – ta' dawk l-esperti, naħseb li jkunu aktar trasparenti l-affarijiet.

Mistoqsija oħra li għandi hija dwar il-widien.

Jien ma naħsibx li l-widien kollha jaqgħu taħt livell 1 jew 2 tal-iskedar; hemm xi widien li ma jaqgħux, speċjalment dawk li huma importanti għall-ġbir tal-ilma, għalkemm il-widien kollha jiġbru l-ilma, min ħafna u min ftit.

Il-widien f'dawk is-siti li huma msemmijin f'paragrafi 3.2.1 u 3.3.3 huma koperti kollha, jew huma koperti biss dawk li huma skedati level 1 u level 2?

MICHAEL FALZON: Għandek ovvjament dawk li jaqgħu taħt paragrafu 3.2.1 u 3.2.3 li huma skedati, u l-oħrajn huma on a case-by-case basis.

Dawk li huma skedati huma protetti totalment, u l-oħrajn huma ...

IS-SUR ALFRED E. BALDACCHINO: Jiġifieri xorta huma koperti.

MICHAEL FALZON: Ma nistax ngħidlek kollha kemm huma, għax ma nixtieqx nagħmel statements kategoriċi; imma …

IS-SUR ALFRED E. BALDACCHINO: Għax wied huwa dejjem importanti.

MICHAEL FALZON: Naqbel miegħek li wied huwa importanti: biss, dawk li huma skedati huma protetti totalment.

IS-SUR ALFRED E. BALDACCHINO: Il-widien huma kollha mportanti, kemm mill-hydrological aspect tal-ilma, kif ukoll mill-aspett ta' biodiversità.

Ġeneralment, fuq in-naħa tal-wied ikun hemm il-macchia, u l-macchia mhux kollha jkunu qegħdin fil-livelli li huma msemmija f'paragrafu 2.

Jiġifieri, jien qed nara li, filwaqt li "good quality agricultural land" hija inkluża, "good habitat" – bħal macchia u widien – mhuwiex inkluż.

Jien inħalli f'idejkom fuq dan il-punt.

Punt pożittiv kien il-fatt tal-landscaping li kien hemm riferenza għall-fatt li s-siġar li jintużaw huma indiġeni: però, jien xtaqt nistaqsi jekk dan hux qed jelimina s-siġar eżotiċi kollha.

IS-SUR ALFRED E. BALDACCHINO: Mela allura s-suġġeriment tiegħi huwa li, peress li dawn il-kmamar tan-nar se jkunu fir-rural, fejn għandek ambjent u biodiversità sinjura, is-siġar ikunu from local stock, minflok ma jiġu mpurtati.

Qed ngħid dan minħabba żewġ raġunijiet – it-tielet waħda, dik tal-ekonomija, inħalliha barra – li huma l-aspett ta' introduzzjoni ta' speċi invażivi jekk ikunu impurtati, u l-aspett ta' pollution of the gene pool li hija obbligu tal-EU acquis.

Jiġifieri, jekk hawnhekk issir enfasi li dawn ikunu indiġeni, imma grown from local stock …

MICHAEL FALZON: Fil-fatt, hawn l-espert tal-MEPA dwar is-siġar, u jista' jgħidilna hu.

IS-SUR JONATHAN HENWOOD (Senior Environment Officer, MEPA): L-enfasi qiegħda diġà fil-Guidelines on trees, shrubs and plants.

Fil-fatt, dawn il-linji gwida jgħidu li idealment ikunu from local stock.

Jekk tkun qiegħda rripetuta, ssaħħaħha biex iktar ikun faċli li wieħed jonora l-obbligi li għandu bħala pajjiż ...

IS-SUR JONATHAN HENWOOD: Jien m'għandix problema ...

IS-SUR ALFRED E. BALDACCHINO: Dawn jikbru bħall-oħrajn jekk ikollhom l-ilma; bl-ilma jikbru mil-lum għal għada.

IS-SUR JONATHAN HENWOOD: Idealment, ikun hemm is-sistema ta' tagging fuq is-siġar.

IS-SUR ALFRED E. BALDACCHINO: M'hemmx għalfejn tagging; jekk tiġi inkluża bħala kundizzjoni, you are on the safe side, kemm min-naħa ta' ippjanar, kif ukoll min-naħa ta' ambjent.

MICHAEL FALZON: Naħseb li hija idea tajba.

IS-SUR ALFRED E. BALDACCHINO: Mistoqsija tal-aħħar hija dwar kummenti tal-MEPA li hemm fl-annexe dwar kummenti tan-nies li jgħidu li they are "not a planning policy issue".

Jien napprezza li l-policy mhux neċessarjament tkun tal-MEPA; imma meta jkun każ bħal dak, the final permit li din tista' topera f'idejn min se jkun?

Sfortunatament, fil-passat kien hemm każ fejn il-MEPA approvat, l-applikant ma ġabx il-clearances mill-entitajiet governattivi oħra, ħaseb li għandu l-permess u pproċeda ...

IS-SUR JOHANN BUTTIGIEG: Imma inti kif taf li kull permess dejjem jingħata bil-patt li jiġu safeguarded third party rights and other permits.

Waħda mir-reviews li qed nagħmlu proprju fuq l-Att per se huwa li l-awtorità ġdida tkun a one-stop-shop biex l-awtorità toħroġ il-liċenzji, u wieħed b'hekk ikollu dokument wieħed li jkun jinkludi l-liċenzji u l-kundizzjonijiet ta' kull dipartiment f'dokument wieħed.

IS-SUR ALFRED E. BALDACCHINO: Onor. Falzon, forsi tippermettili nagħmel suġġeriment finali.

Jien naħseb li għandu jkun hemm, bħalma hemm f'ċerti liġijiet u avviżi legali tal-Gvern, li l-permess li joħroġ min-naħa tal-MEPA għall-bini ma jeżentax lill-applikant milli jakkwista permessi neċessarji oħra għall-operazzjoni tal-attività.

MICHAEL FALZON: F'dan il-każ, nista' nassigurak miljun fil-mija għax, biex kull kamra tan-nar ikollha l-liċenzja tagħha mġedda … L-ewwel nett, huwa l-Kummissarju tal-Pulizija li jilliċenzja l-operat li trid tiġġedded kull sena.

IS-SUR ALFRED E. BALDACCHINO: Imma dak from a safety point of view; però, hemm affarijiet oħra mil-lat ta' ambjent, ippjanar …

MICHAEL FALZON: Kull sena, kull post tan-nar liċenzjat ikollu spezzjoni biex jara jekk hux qiegħed up to standard min-naħa ta' Civil Protection, Armata u Pulizija.

Kull post tan-nar liċenzjat, biex joħroġ l-oxidizer – li huwa l-materjal li bih irid jaħdem – irid bilfors jissodisfa dawk it-tliet kundizzjonijiet, u jrid ikollu l-go ahead minn tliet awtoritajiet.

Il-MEPA hija l-awtorità li se tagħti l-permess għall-iżvilupp; però, nista' nserraħlek moħħok li, għal dak li jirrigwarda l-operat, jeżistu tliet liġijiet separati li jagħmluha ċara li l-operat huwa ggwidat ukoll minn permessi oħrajn.

IS-SUR ALFRED E. BALDACCHINO: Grazzi.

MADAM CHAIR: Nirringrazzjak, Sur Baldacchino.

Jekk m'hawnx aktar kummenti, nagħlqu d-diskussjoni.

Nixtieq nirringrazzja lil dawk kollha li pparteċipaw, kemm bħala Chairperson ta' dan il-kumitat, kif ukoll bħala liċenzjata tan-nar, f'isem dawk kollha li m'humiex qegħdin hawn u dejjem xtaqu li dan is-settur jiġi mhux biss rikonoxxut, imma regolarizzat, ħalli s-safety tal-artiġjani tan-nar tkun aktar assigurata.

L-Onor.

Toni Bezzina.

TONI BEZZINA: Madam Chair, ippermettili naqbeż ftit fuq il-kwestjoni li semmejt fil-bidu rigward il-punt tal-istalel.

Jistgħu l-uffiċjali tal-MEPA jgħaddulna kopja tar-rakkomandazzjoni tal-veterinarju ħalli narawha?

IS-SUR JOHANN BUTTIGIEG: Mhux problema, nistgħu ngħaddulek kopja.

MADAM CHAIR: Mela l-Kumitat se jkollu kopja, għalkemm jidher li din għadha qed tiġi analizzata, għax għadhom ma waslux għad-deċiżjoni finali.

Sur Buttigieg, tista' jekk jogħġbok tagħtina xi informazzjoni dwar fiex jikkonsistu l-istudji li jew ippreżentati fil-bidu tal-laqgħa?

IS-SUR JOHANN BUTTIGIEG: Dawn huma lista ta' deċizjonijiet tal-MEPA, ċensiment tal-agrikoltura u xi dokumenti oħrajn li ggwidaw biex tiġi finalizzata l-ODZ policy.

MADAM CHAIR: Għandkom il-ħsieb li tippreżentaw xi studji oħra aktar 'il quddiem?

IS-SUR JOHANN BUTTIGIEG: Hemm ħafna iktar studji, imma bħalissa qegħdin jintużaw, ovvjament, bħala parti mill-SEA.

MADAM CHAIR: Nirringrazzjak.

Xtaqt li, qabel ma nagħlaq, nistaqsi jekk hawnx il-permess tal-Kumitat sabiex inpoġġi fuq l-aġenda għad-diskussjoni dawk l-items li xtaqu li jiġu diskussi dawk l-għaqdiet li kienu kitbulna.

Infakkar lill-Kumitat li kien ingħata ruling mill-iSpeaker fejn qal li mhux bilfors inkunu nistgħu niddiskutu materja li ma tiġix riferuta lilna bħala policy min-naħa tas-Segretarju Parlamentari, u għaldaqstant għandi bżonn il-permess tagħkom biex jien nitlob lir-rappreżentanti tal-Water Association u tal-għaqdiet l-oħrajn li kienu talbu biex jiġu jitkellmu magħna.

Infakkar ukoll li, skont l-istess ruling, jekk ma jkunx hemm qbil unanimu, jien ma nistax ngħid lir-rappreżentanti ta' dawn l-NGOs biex jiġu hawnhekk jitkellmu magħna.

(Interruzzjonijiet) Ħalli nagħmilha ftit aktar ċara.

F'laqgħat oħra semmejt korrispondenza fejn, bħala Kumitat, ġejna mitluba niltaqgħu mal-Water Association, il-Federazzjoni Kaċċaturi Nassaba Konservazzjonisti, u l-għaqda Flimkien għal Ambjent Aħjar, li kollha jixtiequ jiddiskutu xi materja parikolari magħna.

Jien ma nara xejn ħażin li jsir dan – kollha enerġija pożittiva din – però jekk taħsbu li hemm bżonn li niddeċiedu bejnietna … Jekk irridu Malta aħjar, irridu niltaqgħu u nisimgħu.

Issa f'idejkom.

Nistgħu, pereżempju, niddeċiedu li l-ewwel laqgħa nagħmluha ma' Flimkien għal Ambjent Aħjar, u l-laqgħa ta' wara niltaqgħu mal-Water Association.

Nistgħu minflok, ninvolvuhom f'xi wieħed mill-items li jkollna 'l quddiem fuq l-aġenda meta jkollna policy riferuta lilna, u flimkien ma' dik il-policy niddiskutu xi ħaġa oħra.

Basta mbagħad ma toqogħdux tgergru li nżommkom bl-overtime, għax indumu!

TONI BEZZINA: Aħna għalina mhix problema.

MADAM CHAIR: Onor. Sammut, għalik hemm xi problema?

JOSEPH SAMMUT: Xtaqt kieku nitkellem ftit mal-kollegi tiegħi qabel nagħti risposta.

MADAM CHAIR: Hawnhekk jiena u l-Onor.

Buhagiar il-kollegi tiegħek, u l-Onor.

JOSEPH SAMMUT: Basta jkun hawn xi tip ta' timeframe.

MADAM CHAIR: Nista' nserraħlek rasek li se jkun hemm timeframe.

CHARLES BUHAGIAR: Madam Chair, imma jridu jgħidulna fuqhiex iridu jitkellmu magħna, jiġifieri rridu nkunu nafu x'inhu s-suġġett.

MADAM CHAIR: Jekk intom tagħtuni l-go ahead biex naċċetta li niltaqgħu magħhom, the next step would be li jien niktbilhom u nitlobhom jagħtuna l-aġenda li jridu jiddiskutu magħna.

Imbagħad, aħna napprovaw jew le dik l-aġenda.

Jien ma naħsibx li tirrifletti sabiħ fuq dan il-Kumitat jekk aħna għandna din il-faċilità li, jekk naqblu unanimament li niltaqgħu magħhom, aħna nirrifjutaw li niltaqgħu magħhom.

La hi tajba għal Malta Aħjar, u lanqas għall-Enerġija Pożittiva!

Fil-ħajja, rridu niddeċiedu xi rridu.

Jew trasparenza u konsultazzjoni, jew le.

MICHAEL FALZON: Madam Chair, min-naħa tiegħi m'għandi l-ebda diffikultà li niltaqgħu u nisimgħu.

L-unika ħaġa li rrid nagħmel ċar huwa li dawn huma laqgħat totalment informali, u bl-ebda mod ma jistgħu jintuzaw biex iwaqqfu proċeduri jew jinstallaw proċeduri, jew b'xi mod jew ieħor iżommu milli jitwettaq il-programm, tajjeb jew ħażin, li għandu l-Gvern tal-ġurnata.

MADAM CHAIR: Naqbel miegħek.

MICHAEL FALZON: Jien m'għandi ebda problema li niltaqa' ma' kulħadd u nisma' lil kulħadd; imma rridu nagħmluha ċarissima li jistgħu jgħidulna fuqxiex iridu jitkellmu, imma bl-ebda mod ma jippretendu li, għax qed niltaqgħu magħhom, qed inwaqqfu xi parti mill-proċess li huwa diġà stabbilit.

MADAM CHAIR: Dan il-Kumitat m'għandux is-saħħa li jwaqqaf l-ebda proċess.

Hawnhekk qegħdin biex nitfgħu enerġija tajba, u nisimgħu suġġerimenti.

Onor. Falzon, naħseb importanti li dan il-Kumitat jismagħhom u jilqagħhom għax, meta nkunu fil-Plenarja, ma nistgħux nagħmlu dan.

Jiġifieri, billi nieħdu suġġerimenti pożittivi aħna m'aħna se nitilfu xejn.

Nirringrazzjakom u nixtieqilkom il-lejl it-tajjeb.

Tiġu nfurmati bid-data tal-laqgħa li jmiss aktar 'l quddiem.

Fit-8:04 p.m., il-Kumitat aġġorna.


KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU.

It-Tnejn, 19 ta' Mejju, 2014.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-6:45p.m.

L-Onor.

Marlene Farrugia, Chairperson tal-Kumitat, ippresediet.

PREŻENTI

L-Onor.

Toni Bezzina, l-Onor.

Joseph Sammut, u l-Onor.

Ryan Callus (sostitut) kienu preżenti.

Preżenti għal-laqgħa kien hemm ukoll l-Onor.

Michael Falzon, Segretarju Parlamentari għall-Ippjanar u Simplifikazzjoni Amministrattiva,li bil-permess tal-Kumitat ħadu sehem fid-diskussjoni.

Għal din il-laqgħa ġew mistiedna jattendu rappreżentanti tal-NGOs.

Iċ-Chairperson qalet it-talba.

Il-Minuti tal-Laqgħa Nru. 8 li saret fit-2 ta' April, 2014 kienu konfermati.

Il-Kumitat ġie nfurmat li ċ-Chairperson tal-Kumitat kienet irċieviet korrispondenza mingħand is-Sinjura Simone Mizzi, f'isem Din l-Art Ħelwa, fejn staqsiet għal kopja tal-istudji li għamlet il-MEPA waqt li kienet qed titħejja l-ODZ policy u li kienu ssemmew fl-aħħar laqgħa tal-Kumitat mill-Perit Elizabeth Ellul.

Il-Kumitat kiteb lura jinforma lis-Sinjura Mizzi li kopja ta' dawn l-istudji li ssemmew kienu diġà ġew mitluba min-naħa tal-Kumitat però ma kenux intbagħtu.

Is-Sur Johann Buttigieg, li kien preżenti għal-laqgħa, ippreżenta lill-Kumitat lista ta' deċizjonijiet tal-MEPA, ċensiment tal-agrikoltura u xi dokumenti oħrajn li ntużaw bħala gwida sabiex tiġi finalizzata l-ODZ Policy.

Il-Kumitat ġie nfurmat ukoll li fl-aħħar tal-laqgħa preċedenti, il-Manager tal-għaqda Flimkien għal Ambjent Aħjar ippreżenta lil Madam Chair dokument intitolat "Report on a Cement Silo Development" u talab li dan is-suġġett jiġi diskuss fil-Kumitat.

DISKUSSJONI DWAR ID-DOKUMENT MAĦRUĠ MILL-MALTA ENVIRONMENT AND PLANNING AUTHORITY DATAT DIĊEMBRU 2013 INTITOLAT "FIREWORKS FACTORY COMPLEXES POLICY"

Is-Sur Johann Buttigieg, Chief Executive Officer tal-Awtorità Maltija għall-Ambjent u l-Ippjanar u s-Sur Jonathan Henwood (Senior Environment Officer), ġew mitluba jieħdu parti fil-Kumitat fejn taw spjegazzjoni u rrispondew għad-domandi tal-Membri tal-Kumitat dwar id-dokument.

Fil-Laqgħa ħadu sehem ukoll is-Sur Josef Camilleri, President tal-Għaqda Piroteknika, is-Sur Charles Briffa, Segretarju tal-Għaqda Piroteknika, u s-Sur Alfred E. Baldacchino.

Matul id-diskussjoni l-Onor.

Ryan Callus issuġġerixxa li l-kompożizzjoni tal-"ad hoc technical committee" jkun jinkludi lill-Pulizija, lill-Forzi Armati, lill-Protezzjoni Ċivili, lill-Assoċjazzjoni tal-Għaqda Piroteknika u lill-MEPA.

L-Onor.

Michael Falzon, Segretarju Parlamentari għall-Ippjanar u Simplifikazzjoni Amministrattiva, qal li ma kellhiex tkun problema sabiex jidħlu l-kliem "shall include" fil-paragrafu rilevanti.

Id-diskussjoni dwar dan id-dokument intemmet.

B'riferenza għall-aħħar laqgħa tal-Kumitat, l-Onor.

Toni Bezzina talab li l-uffiċjali tal-MEPA jgħaddu lill-Kumitat kopja tar-rakkmandazzjoni tal-veterinarju dwar il-materjal li huwa safe biex jintuża fil-kostruzzjoni tal-istallel.

Fl-aħħar tal-Laqgħa Madam Chair staqsiet jekk il-Membri tal-Kumitat kenux jaqblu – u dan wara r-ruling mogħti mill-iSpeaker fejn fih qal li materja li ma tiġix riferuta lill-Kumitat bħala policy min-naħa tas-Segretarju Parlamentari għandha bżonn il-qbil tal-Membri kollha tal-Kumitat sabiex tiġi diskussa – li għal-laqgħat li jmiss tpoġġi għad-diskussjoni fuq l-aġenda dawk l-items li kienu ġew suġġeriti minn xi għaqdiet li kienu kitbu lill-Kumitat bit-talba tagħhom, u ċioè l-Federazzjoni Kaċċaturi Nassaba Konservazzjonisti, il-Malta Water Association, u Flimkien għal Ambjent Aħjar.

Il-Membri tal-Kumitat qablu li l-Kumitat jagħmel laqgħat fejn jiġu mistiedna dawn l-assoċjazzjonijiet, bil-kundizzjoni li l-Kumitat ikun jaf minn qabel il-materja li l-istess għaqdiet ikunu jridu jiddiskutu.

Fit-8:04 p.m. Madam Chair aġġornat il-Kumitat għal data u b'aġenda li kellhom jiġu komunikati aktar tard.

SKRIVANA TAL-KUMITAT

CHAIRPERSON TAL-KUMITAT

Proceedings, agenda, minutes and transcripts of the parliamentary committees dev


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 19

L-Erbgħa, 21 ta' Mejju 2014

Stampat fl-Uffiċċju tal-Iskrivan

Prezz €2.50

Laqgħa Nru 15

L-Erbgħa, 21 ta' Mejju, 2014

Il-Kumitat iltaqa' fil-Palazz, il-Belt Valletta, fis-6.50 p.m.

Il-Minuti tal-Laqgħa Nru 18, li saret nhar it-Tlieta, 18 ta' Marzu 2014, kienu kkonfermati.

DISKUSSJONI DWAR IL-FTEHIM BEJN L-UNJONI EWROPEA, L-ISTATI MEMBRI, U L-AFRIKA T'ISFEL DWAR IL-KUMMERĊ, L-IŻVILUPP U L-KOPERAZZJONI (7437/08), SKONT ID-DISPOSIZZJONIJIET TAL-ART.

4 (2) TAL-ATT DWAR L-UNJONI EWROPEA

THE CHAIRPERSON (Onor. Luciano Busuttil): Ninforma lill-Membri kollha li din il-laqgħa qiegħda tiġi webcasted fuq il-website tal-Parlament, u għalhekk nistaqsikom jekk hawnx oġġezzjoni għal dan.

(Onor. Membri: No) Mela, jidher li m'hawnx oġġezzjonijiet, u għalhekk nistgħu ngħaddu mill-ewwel għas-suġġett tal-lum.

Din hija l-ewwel sessjoni ta' dan il-Kumitat li se tiġi ppresjeduta minni, u għalhekk naħseb li jkun tajjeb jekk nipprovaw insibu xi forma ta' kunsens dwar meta nistgħu niltaqgħu biex ikollna l-istess rutina ta' meta nlaqqgħu l-Kumitat.

Jien kont se nissuġġerixxi li nżommu l-istess ġranet li fihom jiltaqa' il-Parlament, u ċjoè it-Tnejn, it-Tlieta jew l-Erbgħa.

Ma nafx jekk nhar ta' Erbgħa hijiex ġurnata idonea għal kulħadd.

Hawnhekk qed nitkellem fuq dan il-Kumitat, għax imbagħad għandna wkoll il-Working Groups.

CARMELO MIFSUD BONNICI: Il-Working Groups nistgħu naqbdu u nagħmluhom f'din il-ġurnata wkoll, għax m'hemmx għalfejn niltaqgħu kull ġimgħa fuqhom.

THE CHAIRPERSON: Ma jidhirx li hemm daqshekk xogħol biex wieħed ikollu l-obbligu li jiltaqa' kull ġimgħa.

Tajjeb.

Mela, llum għandna diskussjoni dwar il-ftehim bejn l-Unjoni Ewropea, l-Istati Membri, u l-Afrika t'Isfel dwar il-Kummerċ, l-Iżvilupp u l-Koperazzjoni (7437/08), skont id-disposizzjonijiet tal-Art.

4(2) tal-Att dwar l-Unjoni Ewropea.

Dan it-Trattat u d-dokumenti relatati rċevejnihom fil-5 ta' Mejju, u diġà tqassmu lill-Membri.

Għandna wkoll il-Memo li l-Ministru għall-Affarijiet Barranin bagħat lill-Kabinett, u jidher li r-rakkomandazzjoni hija favur ir-ratifika.

Hemm xi rimarki?

CARMELO MIFSUD BONNICI: Min-naħa tiegħi, le; imma ma nafx jekk hawnx xi ħadd min-naħa tal-Ministeru għall-Affarijiet Barranin li jista' jagħtina xi spjegazzjoni ħafifa.

THE CHAIRPERSON: Il-Ministru jinsab imsiefer, imma naħseb li hawn xi ħadd min-naħa tal-Ministeru.

IS-SINJURA SHARON SCICLUNA (Assistent Direttur fil-Ministeru għall-Affarijiet Barranin): Tixtiequ xi spjegazzjoni?

CARMELO MIFSUD BONNICI: Aħna qrajniha, imma forsi hemm xi punti li ma jirriżultawx mill-Memo u li tixtieq tiġbdilna l-attenzjoni tagħhom.

IS-SINJURA SHARON SCICLUNA: Le, ma jidhirx li hemm.

Meta sirna membri fl-Unjoni Ewropea, dan il-ftehim kien diġà ilu fis-seħħ mill-1999.

Il-ftehim oriġinali kellu klawsola li tgħid li dan kellu jiġi rivedut kull ħames snin u, jekk mhux sejra żball, fl-2008 saret din ir-reviżjoni u saru xi emendi għall-ftehim oriġinali.

Ir-ratifikazzjoni hija għall-emendi li saru fir-reviżjoni.

Għamilna konsultazzjonijiet ma' diversi Ministeri, flimkien mal-AĠ, and we have the AG's clearance on this ratification.

THE CHAIRPERSON: Nirringrazzjak.

Kont se nistaqsik x'inhi l-opinjoni tal-Avukat Ġenerali, għax din hija importanti ħafna.

IS-SINJURA SHARON SCICLUNA: Din ġiet cleared minnu.

THE CHAIRPERSON: Nirringrazzjak.

Naħseb li nistgħu napprovawh għax mid-diskussjoni jidher li hemm qbil.

Hemm xi rimarki oħra dwar ir-ratifika ta' dan il-ftehim?

(Onor. Membri: No) Mela se nirrapporta lill-Kamra b'dan il-qbil.

DISKUSSJONI DWAR IR-RAPPORT TAL-KUNSILL GĦALL-MALTIN LI JGĦIXU BARRA MINN MALTA GĦALL-PERIJODU MARZU SA DIĊEMBRU 2013, SKONT IS-SUB-ARTIKLU (2) TAL-ARTIKLU 7 TAL-ATT DWAR KUNSILL GĦALL-MALTIN LI JGĦIXU BARRA MINN MALTA (KAP.

THE CHAIRPERSON: Ngħaddu għall-item li jmiss u ċjoè id-diskussjoni fuq ir-rapport tal-Kunsill għall-Maltin li Jgħixu Barra minn Malta għall-perijodu minn Marzu sa Diċembru 2013, skont Sub-artiklu (2) tal-Artiklu 7 tal-Att dwar il-Kunsill għall-Maltin li Jgħixu Barra minn Malta (Kap. 515).

Dan ir-rapport ġie mqiegħed fuq il-Mejda tal-Kamra fil-25 ta' Marzu 2014 skont l-artiklu 7(2).

Għandna magħna biex ikellmuna fuq dan is-suġġett lil Dr Raymond Xerri, Kap tad-Direttorat tal-Maltin li Jgħixu Barra minn Malta, u lis-Sur Franklin Mamo, Membru tal-Kunsill għall-Maltin li Jgħixu Barra minn Malta.

DR RAYMOND XERRI (Kap tad-Direttorat tal-Maltin li Jgħixu Barra minn Malta): Il-Ministru bħalissa jinsab imsiefer fuq xogħol.

Skont l-Att 20 tal-2011, dan ir-rapport irid jitressaq kull sena quddiem dan il-Kumitat biex jiġi diskuss ix-xogħol li jkun sar kemm mill-Kunsill, kif ukoll mid-Direttorat, matul is-sena ta' qabel.

Dan joħroġ ukoll mil-Laqgħa li saret f'Ottubru tas-sena li għaddiet f'pajjiżna.

F'din il-laqgħa ġew diskussi diversi temi li jolqtu lill-Maltin ta' barra.

Hemm diversi temi fir-rapport li d-Direttorat qed jagħmel ħiltu kollha biex jipprova jsolvi ħalli jtejjeb il-qagħda tal-Maltin li jgħixu barra.

Hemm diversi proġetti li bħalissa qed isir xogħol fuqhom, fosthom il-website tal-Kunsill, kif ukoll il-units biometriċi li jagħtu servizz lill-Maltin li jgħixu barra biex jiġihom ħafna irħas il-passaport tagħhom meta dawn ikollhom bżonn jagħmluh.

Dawk huma żewġ proġetti li bħalissa qegħdin naħdmu fuqhom.

Apparti minn hekk, hemm ukoll il-preparazzjoni għall-Konvenzjoni tal-Maltin li Jgħixu Barra minn Malta, li se ssir f'April tas-sena d-dieħla.

Bħalissa l-preparamenti jinsabu għaddejjin in full swing hawn Malta u, ovvjament, il-Kunsill se jkun iċ-ċentru ta' din il-konvenzjoni minħabba li, meta saret l-aħħar l-Konvenzjoni fl-2010, il-Kunsill kien għadu ma jeżistix.

Issa llum il-Kunsill huwa fiċ-ċentru għax huwa parti mill-Kumitat Organizzattiv ta' din il-Konvenzjoni.

THE CHAIRPERSON: Nirringrazzjak.

L-items li huma indikati f'dan ir-rapport huma l-items li ġew diskussi?

THE CHAIRPERSON: Qed nara item 8 li huwa fuq it-tagħlim tal-lingwa Maltija barra minn Malta.

Fl-2010 kelli esperjenza meta kont iltqajt mal-Maltin li jgħixu fl-Awstralja, fil-Victoria, u huma stess kienu wrew ix-xewqa sabiex ikollhom aċċess għal kotba bil-Malti ħalli l-ilsien Malti ma jintilifx mal-ġenerazzjoni tagħhom.

Milli jidher, it-tieni u t-tielet ġenerazzjonijiet ta' Maltin ma tantx għandhom interess fil-kultura u fil-lingwa Maltija.

Issa, dan il-Kunsill qiegħed jieħu ħsieb dawn ix-xewqat u bżonnijiet?

DR RAYMOND XERRI: Il-Kunsill – issa s-Sur Mamo jkun jista' jitkellem dwaru aħjar għax huwa Kunsillier fih – qiegħed jiddiskuti wkoll din it-tema; però x-xogħol tad-Direttorat huwa li jassigura li fejn hemm skejjel tal-Malti barra minn pajjiżna – hemm diversi skejjel tal-Malti f'pajjiżi oħra, fosthom fl-Awstralja, fil-Kanada, fil-Belġju, fil-Lussemburgu u f'Londra – ikun hemm sforz mal-Gvern Malti biex ikollna proġetti pilota ħalli jintbagħtu għalliema tal-Malti f'dawn l-iskejjel.

Diġà hemm għalliema lokali minn hemmhekk stess; però, saret talba biex ikun hemm għalliema minn Malta ħalli jgħallmu l-Malti f'dawn l-iskejjel.

Hemm ħafna loġistika warajha din, u hemm ukoll il-baġit li jrid jiġi ppjanat għalihom.

Għalhekk, id-Direttorat bħalissa qiegħed jaħdem flimkien mal-Ministeru għall-Edukazzjoni fuq il-bażi ta' dan il-proġett pilota.

THE CHAIRPERSON: Grazzi.

L-Onor.

CARMELO MIFSUD BONNICI: L-ewwel nett, xtaqt ngħid prosit lil min kiteb dan ir-rapport għax irnexxielu jqassar l-affarijiet b'mod konċiż, dirett u li jinftiehem b'Malti tajjeb.

Ngħidilkom prosit ukoll talli wżajtu l-lingwa Maltija, għax is-soltu dejjem ikollna rapporti bl-Ingliż li, xi kultant, ikollok bżonn dizzjunarju speċjali biex tifhmu!

Jiġifieri, minn dak il-lat jidher li sar ħafna progress.

Qed nara li tqajmu ħafna punti hawnhekk, u li ħafna minn dawn il-punti huma punti ambizzjużi ħafna.

Ovvjament, mhux qed nippretendu li dawn jintlaħqu mill-ewwel għaliex inti għandek proċess, imma naħseb li rnexxilkom taqbdu proċess tajjeb ħafna u rnexxilkom iġġibu l-membri kollha tal-Kumitat biex jibdew, l-ewwel nett, jiddiskutu l-items varji, u mbagħad biex jipprovaw jaslu għas-sustanza.

Punt partikolari li xtaqt ftit kjarifika fuqu huwa dwar il-miżuri ta' suċċessjoni internazzjonali.

Hawnhekk qed issemmu tliet konvenzjonijiet, u jien qed neħodha li dawn huma mill-Hague Convention.

Issa, hemm numru minnhom li naħseb aħna diġà qegħdin parti minnhom billi, meta dħalna fl-Unjoni Ewropea, dħalna f'numru minn dawn il-konvenzjonijiet b'mod awtomatiku.

Imma, ma nafx jekk kienx hemm proċess fl-aħħar erba' snin biex dawk li ma konniex għadna dħalna fihom, inkunu nistgħu effettivament nidħlu fihom.

Barra minn hekk, hemm direttiva fuq is-Suċċessjoni tal-Unjoni Ewropea li ma nafx kemm tolqot preċiżament lil dawn il-konvenzjonijiet.

Però, f'Awwissu tal-2015 din se tiġi fis-seħħ.

Naħseb li din hija xi ħaġa tajba ħafna għax tolqot il-kwestjoni tal-conflict of laws, jiġifieri l-kwestjoni tad-dritt privat internazzjonali, speċjalment fuq kif taqsam il-beni ta' djar u proprjetà.

Issa hawnhekk rajt li qiegħda tiġi mfassla memo lill-Kabinett; imma jkun tajjeb li wieħed josserva li l-Ministeru għall-Ġustizzja bħalissa jinsab għaddej b'eżerċizzju biex jevalwa t-trattati li ġew iffirmati minn Malta u li għadhom ma ġewx irratifikati.

Hawnhekk forsi jkun tajjeb li wieħed jikteb lill-Hague Convention jew jara l-librett li fih għandek min daħal u min ma daħalx, biex naraw x'inhu l-impatt tagħha.

Din titlob li jkun hemm xi ħadd speċjalizzat fuqha.

IS-SUR FRANKLIN MAMO (Membru tal-Kunsill għall-Maltin li Jgħixu Barra minn Malta): L-opinjonijiet tiegħi hawnhekk huma tiegħi personali u mhux bilfors li jirriflettu l-ħsieb tal-Kunsil,l kif ukoll tal-organizzazzjoni li jiena naħdem magħha.

Din tas-suċċessjoni kont ippreżentajtha jiena stess fil-Kunsill.

U, kif intqal tajjeb hawnhekk, hemm regolament Ewropew li jirregola s-suċċessjoni minħabba li qed jiżdiedu l-kwestjonijiet ta' kunflitt ta' interess fost persuni li għandhom proprjetà f'aktar minn stat membru wieħed.

Jien ukoll attiv fl-Għaqda tal-Maltin fil-Belġju, u li ġara kien li Malta kienet ivvotat kontra dan ir-regolament; imma dan xorta għadda għax Malta kienet out- voted.

Hija ħasra li sa dak iż-żmien l-organizzazzjoni tagħna kienet għadha ma ġietx imwaqqfa.

Illum aħna nvoluti fil-MEUSAC, u allura meta ġiet ippreparata l-pożizzjoni tal-Gvern Malti, ittieħdet aktar il-perspettiva lokali, li kienet kuntrarja.

Xi ħadd bħali li għandu proprjetà immobbli f'Malta u fil-pajjiż fejn noqgħod, huwa konxju tad-diffikultajiet li jeżistu, u xi kultant se jibda jistaqsi fejn se jagħmel it-testment tiegħu.

Aħna konna nkunu aktar favur dan ir-regolament.

Issa l-affarijiet huma kif inhuma, ir-regolament għadda u, kif qal l-Onor.

Mifsud Bonnici, ir-regolament se jidħol fis-seħħ f'Awwissu tal-2015.

U aħna xtaqna li l-affarijiet jibqgħu on track biex meta jasal id-deadline kollox ikun f'postu ħalli jibda jaħdem.

It-tliet konvenzjonijiet li semmejt hemm tnejn minnhom li huma tal-Hague Convention on Private Law, mentri t-tielet waħda hija tal-Kunsill tal-Ewropa.

L-ewwel waħda hija koperta mir-regolament, u tgħid li t-testment tiegħek huwa validu fejn inti tkun residenti regolari.

Imma, ħsibna li jkun tajjeb li l-Gvern Malti jidħol parti minnha, għax għandek Maltin li mhumiex biss fl-Unjoni Ewropea, u li m'għandhomx biss proprjetà f'pajjiżi oħra tal-Unjoni Ewropea.

U għalhekk importanti li kollox ikun kopert.

Pereżempju, dwar l-ewwel Konvenzjoni, l-Awstralja hija pajjiż firmatarju, mentri l-oħrajn mhumiex.

It-tielet waħda hija interessanti wkoll għax iddaħħal il-kunċett tat-testment olografiku.

CARMELO MIFSUD BONNICI: Meta qed tgħid li "l-oħrajn mhumiex", trid tfisser li l-Awstralja mhijiex firmatarja tat-tnejn l-oħra?

IS-SUR FRANKLIN MAMO: Hekk hu.

CARMELO MIFSUD BONNICI: Il-Kanada u l-Amerika?

IS-SUR FRANKLIN MAMO: Le, la l-Kanada u lanqas l-Istati Uniti.

IS-SUR FRANKLIN MAMO: Ma jidhirlix.

Il-kunċett tagħha din huwa biex dak li jkun ikun kopert ukoll f'pajjiżi barra mill-Unjoni Ewropea.

It-tielet waħda tkopri wkoll il-kwestjonijiet ta' testmenti olografiċi, dawk li ma jkunux innotarizzati u insinwati, u li kultant jinqalgħu f'każijiet ta' emerġenza.

U dan se jġib lil Malta in line ma' prattiċi oħrajn fl-Unjoni Eworpea, kif ukoll ma' dawk barra mill-Unjoni Ewropea.

CARMELO MIFSUD BONNICI: Jien qed nara li qed teħduha bis-serjetà ħafna.

Naħseb li għandha tkun ta' prijorità u, minħabba din id-deadline, forsi titla' xi ftit 'il fuq fl-aġenda.

Naf li għandkom id-diffikultajiet, imma forsi wieħed jagħtiha mbuttatura aktar 'il fuq biex titla' għax din issolvi numru ta' problemi, speċjalment għall-Maltin tal-Awstralja minħabba proprjetà li jkollhom hawn Malta u kif se jaqsmu testmenti olografiċi.

Aħna konna għamilna emendi għal din il-Konvenzjoni tal-Kunsill tal-Ewropa.

Fl-2004, konna għamilna l-unica carta – jekk qed insemmi l-waħda t-tajba – u suppost li konna qegħdin in line anke fuq il-passaport olografiku.

THE CHAIRPERSON: Grazzi.

Hemm aktar rimarki?

(Onor. Membri: No) Nirringrazzjakom.

Minn din id-diskussjoni jidher li hemm qbil dwar dan il-kontenut tar-rapport u dwar il-miżuri li qegħdin jittieħdu fuqu.

Għaldaqstant, nistaqsi jekk hemmx qbil li nirrapporta lill-Kamra f'dan is-sens?

Nirringrazzjakom.

Qabel ma nagħlqu d-diskussjoni tagħna, kemm ngħidilkom biss li għadni kif ġejt informat li fostna se jkun hawn delegazzjoni ta' erba' Parlamentari mill-Knesset, u għalhekk ġejna mitluba nagħmlu laqgħa magħhom nhar it-Tlieta, 17 ta' Ġunju, fis-6.45 p.m.

JOSEPH SAMMUT: Nitlob li dakinhar niġi skużat minħabba li se nkun imsiefer.

THE CHAIRPERSON: Ikun tajjeb li nagħmlu laqgħa magħhom peress li l-Lvant Nofsani dejjem ...

CARMELO MIFSUD BONNICI: Għalija tajjeb.

Imbagħad nitlob lis-Segretarju sabiex jerġa' ifakkarna fiha din il-laqgħa.

THE CHAIRPERSON: Ifakkarna żgur.

JOSEPH SAMMUT: Sur President, jien se nkun qiegħed nieħu postok fil-COSAC, u b'hekk ma nistax nattendi.

CARMELO MIFSUD BONNICI: Nistgħu nkunu informati jekk hux se ssir diskussjoni ma' dawn in-nies ħalli naraw x'tip ta' aġenda se jkollna?

THE CHAIRPERSON: Naturalment, irridu naraw it-topics li se jiġu diskussi, għax jien ukoll sirt naf b'din il-laqgħa issa stess.

CARMELO MIFSUD BONNICI: Jekk huwa possibbli nistgħu nakkwistaw position paper?

Xtaqt li l-position paper, jekk hu possibbli, tkun qiegħda f'idejna bħala Deputati, u niddiskutu ftit x'se niddiskutu magħhom.

(Interruzzjonijiet) Jiġifieri dawn mhux ġejjin bħala Foreign Affairs Committee sħiħ?

Però, irridu nkunu daqsxejn kawti wkoll fuq xiex se nitkellmu.

Nirringrazzjakom.

Fis-7.11 p.m., il-Kumitat aġġorna għal data u b'aġenda li kellhom jiġu kkomunikati aktar tard.

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 21 ta' Mejju 2014

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:50 p.m.

L-Onor.

PREŻENTI: L-Onor.

Joseph Sammut u l-Onor.

ASSENTI: Il-Ministru għall-Affarijiet Barranin l-Onor.

George Vella (imsiefer fuq xogħol tal-Gvern), l-Onor.

Marthese Portelli u l-Onor.

L-Iskrivan tal-Kumitat qal it-talba.

Il-Minuti tal-laqgħa Nru 18 li saret fit-18 ta' Marzu, 2014 kienu konfermati.

DISKUSSJONI DWAR IL-FTEHIM BEJN L-UNJONI EWROPEA U L-ISTATI MEMBRI, U L-AFRIKA T'ISFEL DWAR IL-KUMMERĊ, ŻVILUPP U KOPERAZZJONI (7437/08) SKONT ID-DISPOSIZZJONIJIET TAL-ART.

4 (2) TAL-ATT DWAR L-UNJONI EWROPEA

Il-Kumitat kellu għall-konsiderazzjoni tiegħu dawn id-dokumenti, li kopja tagħhom kienet diġà tqassmet lill-Membri:-

75 Kopja tal-Ftehim bejn l-Unjoni Ewropea u l-Istati Membri, u l-Afrika t'Isfel dwar il-Kummerċ, Żvilupp u Koperazzjoni (7437/08); u

76 Kopja tal-Memo lill-Kabinett magħmul mill-Ministeru għall-Affarijiet Barranin dwar dan l-istess ftehim.

Il-Kumitat iddiskuta dan il-ftehim u ħadet sehem ukoll is-Sinj.

Sharon Scicluna, Assistent Direttur fil-Ministeru għall-Affarijiet Barranin.

Il-Kumitat qabel unanimament mar-ratifika ta' dan il-ftehim u li l-President tal-Kumitat jirrapporta dan il-qbil lill-Kamra.

DISKUSSJONI DWAR IR-RAPPORT TAL-KUNSILL GĦALL-MALTIN LI JGĦIXU BARRA MINN MALTA GĦALL-PERJODU MARZU SA DIĊEMBRU 2013 SKONT IS-SUB-ARTIKLU (2) TAL-ARTIKLU 7 TAL-ATT DWAR KUNSILL GĦALL-MALTIN LI JGĦIXU BARRA MINN MALTA (KAP.

77 Kopja tar-Rapport Annwali tal-Kunsill għall-Maltin li Jgħixu Barra minn Malta għall-perjodu Marzu sa Diċembru 2013; u

78 Kopja tar-Rapport ta' Progress fir-rigward tad-deċiżjonijiet u r-rakkomandazzjonijiet li saru fil-laqgħa tal-Kunsill għall-Maltin li Jgħixu Barra minn Malta li nżammet fit-3 u l-4 ta' Ottubru 2013.

Il-Kumitat iddiskuta dawn id-dokumenti skont id-dispożizzjonijiet tal-Artiklu 7 (2) tal-Att dwar il-Kunsill għall-Maltin li Jgħixu Barra minn Malta (Kap. 515) fejn ħadu sehem ukoll Dr Raymond Xerri, Kap tad-Direttorat tal-Maltin li Jgħixu Barra minn Malta fi ħdan il-Ministeru għall-Affarijiet Barranin, u s-Sur Franklin Mamo, Membru tal-Kunsill għall-Maltin li Jgħixu Barra minn Malta.

Il-Kumitat innota s-sottomissjonijiet li saru fir-Rapport Annwali għall-perjodu Marzu-Diċembru 2013, li kopja tiegħu diġà kienet tqegħdet fuq il-Mejda tal-Kamra mill-iSpeaker fil-25 ta' Marzu 2013, u l-Kumitat kien sodisfatt bir-rakkomandazzjonijiet li saru u bl-azzjoni li kienet qiegħda tittieħed sabiex jiġu indirizzati l-kwestjonijiet li jolqtu l-Maltin li jgħixu barra minn Malta li tqajmu fil-laqgħa tal-Kunsill li nżammet f'Malta fit3- u l-4 ta' Ottubru 2013.

Fis-7.11 p.m. il-Kumitat aġġorna għal data u b'aġenda li kellhom jiġu komunikati aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET EKONOMIĊI U FINANZJARJI

AVVIŻ

Laqgħa Nru 8

It-Tnejn, 2 ta' Ġunju fis-6.30 p.m.

L-Onor.

Silvio Schembri, President tal-Kumitat Permanenti dwar l-Affarijiet Ekonomiċi u Finanzjarji, javża li l-Kumitat se jiltaqa' nhar it-Tnejn, 2 ta' Ġunju 2014 fis-6.30 p.m. fil-Kamra tal-Kumitati fil-Palazz, il-Belt, b'din l-aġenda:

Preżentazzjoni mis-Sur Alfred Camilleri dwar l-operat tal-Mekkaniżmu u tal-Faċilità għall-iStabbilità Finanzjarja Ewropea, skont l-Att dwar il-Parteċipazzjoni u l-Għoti ta' Appoġġ għall-iStabbiltà Finanzjarja skont il-Mekkaniżmu ta' Stabbilta Ewropea (Kap 523).

Affarijiet oħra.

Proceedings, agenda, minutes and transcripts of the parliamentary committees fin